Яҳованинг буюк исмига ҳурмат кўрсатайлик | Тадқиқ\nЯҳовани севувчилар «тўсиққа қоқилиб кетмайди»\nҚалбингизда Яҳовани билиш истаги бўлсин!\n«Худони таниб билгансиз». Энди нима қилмоқчисиз?\nТасалли олинг ва бошқаларга тасалли беринг\nЯҳова бизнинг паноҳимиз\nЯҳованинг буюк исмига ҳурмат кўрсатайлик\nБуни чиндан ҳам Иосиф Флавий ёзганми?\nҲеч қачон умидингизни йўқотманг!\n«Қўриқчи минораси» (тадқиқ сони) | Март 2013\nТоабад Сенинг номингни улуғлайман. ЗАБ. 85:12\nХудонинг исмини билиш нимани англатади?\nҚандай қилиб Яҳова Ўз исмини очиб берди?\nЯҳованинг исми билан юриш нима дегани?\n1, 2. Христиан оламининг черковларидан фарқли ўлароқ, Яҳованинг Шоҳидлари Худонинг исмига қандай муносабатда?\nКЎПИНЧА христиан оламидаги черковларда Худонинг исмини атайин ишлатишмайди. Масалан, бир Муқаддас Китобнинг сўзбошида айтилишича, черковда Худони қандайдир исм билан аташ «умуман нотўғри» («Revised Standard Version»).\n2 Бошқа тарафдан, Яҳованинг Шоҳидлари Худонинг исми билан аталишдан фахрланишади ва бу исмни улуғлашади (Заб. 86:12; Ишаё 43:10). Шунингдек, улар бу исмнинг маъносини тушуниб, унинг улуғланишида иштирок этишни шараф деб билишади (Мат. 6:9). Бу шарафга ҳеч қачон енгил-елпи қарамаслигимиз даркор. Шундай экан, келинг бунга тааллуқли бўлган учта саволни кўриб чиқайлик. Худонинг исмини билиш нимани англатади? Қандай қилиб Яҳова исмининг маъносига мувофиқ йўл тутади ва бу нарса исми улуғланишига қандай ҳисса қўшади? Қай йўсин биз Яҳованинг исми билан юришимиз мумкин?\nХУДО ИСМИНИНГ МАЪНОСИ\n3. Худонинг исмини билиш нимани ўз ичига олади?\n3 Худонинг исмини билиш «Яҳова» сўзини билиш билан чегараланиб қолмайди. Бу шунингдек Яҳова қандай Худо эканлигини, Унинг обрўси, фазилатлари, ниятлари ҳамда халқи билан қандай муомала қилишини ҳам ўз ичига олади. Яҳова Ўзининг иродасини амалга оширгани сайин, У қандай Худо эканлигини очиб бермоқда (Ҳик. 4:18). Яҳова илк жуфтликка исмини аён қилган эди. Муқаддас Китобнинг асл нусхасидаги Ибтидо 4:1 дан, Момоҳаво Қобилни туққандан кейин, Худонинг исмини қўллаганини ўқишимиз мумкин. Нуҳ, Иброҳим, Исҳоқ ва Ёқуб ҳам Худонинг исмини билишган. Улар Яҳованинг баракасини, ғамхўрлигини ўзларида ҳис қилиб, Унинг нияти нимадан иборатлигини билишгани сайин, бу исмнинг маъносини янада яхшироқ тушуна бошлашган. Кейинчалик Мусо, Худо исмининг маъносини чуқурроқ тушуниш шарафига муяссар бўлди.\n4. Мусо Худога қанақа савол берган ва нима учун унинг хавотирлари ўринли эди?\n4 Чиқиш 3:10–15 ни ўқинг. Мусо 80 ёшга тўлганида, Аллоҳ унга жиддий бир вазифа топширган эди. У шундай деган: «Халқим Исроилни Мисрдан сен олиб чиқасан». Мусо эса ҳурмат ила Унга чуқур маъноли савол берган: «Исроил халқи олдига бориб: “Сизларнинг олдингизга ота-боболарингизнинг Худоси мени юборди”, деб айтсам, улар “Ким У? [Унинг исми нима?, изоҳ]” деб сўрайдилар-ку! Ўшанда мен нима деб жавоб бераман?» Мусо Худонинг исмини анчадан буён билган бўлса, нега бундай савол берган? Эҳтимол бу исм билан аталган шахс ҳақида кўпроқ билмоқчи бўлган. Исроилликлар ҳам бу исмнинг маъносини тушунишса, Худо уларни қутқаришига ишончлари ошарди. Исроил халқи узоқ вақт давомида қулликда бўлгани учун, Мусонинг бундай хавотирлари ўринли эди. Эҳтимол исроилликлар ота-боболарининг Худоси уларни қутқара олишидан шубҳаланишгандир. Чунки баъзи исроилликлар Миср худоларига сиғинаётган эдилар (Ҳиз. 20:7, 8).\n5. Яҳова Мусонинг саволига жавоб бериб, исмининг маъноси ҳақида қандай тафсилотларни очиб берди?\n5 Яҳова Таоло Мусонинг саволига қандай жавоб берди? У шундай деди: «Мен ҳар доим бор бўлган Худоман [Мен ким бўлишни хоҳласам, Ўша бўламан, ЯДТ]» *. Сўнг У қуйидагини қўшиб қўйди: «Мени сизларнинг олдингизга ота-боболарингиз... Худоси — Эгамиз [Яҳова, ЯДТ] юборди». Шу тариқа Аллоҳ ниятини амалга ошириш учун ким бўлишни хоҳласа, ўша бўлишини ошкор этди. Бу билан У, доим сўзида турадиган Худо эканлигини тасдиқлади. Шунинг учун Яҳова яна бундай деди: «Менинг исмим тоабад шундай бўлсин. Унвонимни [исмимни, ЯДТ] келгуси авлодлар шундай деб айтсин». Бу сўзлар Мусога қаттиқ таъсир қилди ва унинг имонини мустаҳкамлади.\nЯҲОВА ЎЗ ИСМИГА МУВОФИҚ ЙЎЛ ТУТАДИ\n6, 7. Қандай қилиб Яҳова буюк исмига мувофиқ йўл тутган?\n6 Мусога вазифа берганидан кўп ўтмай, Тангри Яҳова Ўз исмига мувофиқ йўл тутиб, Исроил халқининг Қутқарувчиси эканини кўрсатди. У Миср халқининг устига даҳшатли ўнта офат юбориб, уларни жазолади ва шу тариқа фиръавн ҳамда Миср худолари қанчалик ожиз эканини кўрсатди (Чиқ. 12:12). Сўнг Яҳова Қизил денгизни иккига бўлиб, исроилликларни денгиз орасидан ўтказди, фиръавн ва унинг лашкарларини эса чўктирди (Заб. 135:13–15). «Кенг ва ваҳимали саҳрода», Яҳова икки-уч миллион ёки ундан ҳам ортиқ кишидан иборат бўлган халқига озиқ-овқат ва сув етказиб бериш орқали ҳаётни сақловчи Худо эканини кўрсатди. У ҳатто уларнинг кийим-кечаги ва оёқ кийимлари эскиришига йўл қўймади (Қонун. 1:19; 29:5). Дарҳақиқат, Яҳова Ўз исмига мувофиқ йўл тутишига ҳеч нарса тўсқинлик қила олмайди. Кейинчалик Ишаё пайғамбар орқали У шундай деган: «Мен, Мен Яҳоваман, Мендан бошқа нажоткор йўқ» (Ишаё 43:11, ЯДТ).\n7 Исроилликларнинг кейинги йўлбошчиси Яҳованинг Мисрда ва саҳрода қилган қудратли ишларининг гувоҳи бўлган. Ҳаётининг сўнгида у исроилликларга қуйидагиларни айтган: «Шубҳасиз, ҳаммангиз биласиз, Эгангиз Худо сизларга яхши ваъдалар берган эди, шу ваъдаларнинг ҳаммаси рўёбга чиқди, уларнинг бирортаси ҳам бажарилмай қолмади» (Ёшуа 23:14). Ҳа, Яҳова берган ваъдаларининг ҳаммасини бажарди.\n8. Яҳова бугунги кунда қандай қилиб Ўз исмига мувофиқ йўл тутяпти?\n8 Бугунги кунда ҳам Яҳова берган ваъдаларини амалга ошириб келяпти. Ўзининг Ўғли орқали охирги кунларда Шоҳлик ҳақидаги хушхабар «бутун дунё бўйлаб» ваъз қилинишини башорат қилган (Мат. 24:14). Бундай фаолиятни башорат қилиб, уни амалга оширишга Қодир Аллоҳ Яҳовадан бўлак кимнинг ҳам кучи етарди?! Худо бу ишни «ўқимаган, оддий одамлар»нинг ёрдами билан амалга оширяпти! (Ҳавор. 4:13). Бу фаолиятда қатнашиш орқали, биз ҳам Муқаддас Китобдаги башорат амалга ошишига ўз ҳиссамизни қўшамиз. Бу билан самовий Отамизни улуғлаймиз ва «Исминг муқаддас бўлсин. Шоҳлигинг келсин. Осмонда бўлгани каби, ерда ҳам Сенинг ироданг бажо бўлсин», деб ибодат қилганимизда, бунинг маъносини тушунганимизни кўрсатамиз (Мат. 6:9, 10).\nУНИНГ ИСМИ БУЮКДИР\nЯҳова Худо эканини фиръавн тан олмаган эди\n9, 10. Исроилликларга қилган муомаласидан Яҳова қандай Худо эканини билиб олдик?\n9 Исроилликлар Мисрдан чиқиб кетганларидан кўп ўтмай, Яҳова Ўзи ҳақида халқига кўпроқ нарсани аён қилди. У исроилликлар билан аҳд тузиб, уларнинг «хўжайини» ёки эри бўлди ва бу вазифага тегишли барча масъулиятни ўз зиммасига олди (Ерм. 3:14). Исроилликлар эса мажозий маънода Унинг хотини бўлишди. Шунингдек улар Унинг исми билан аталадиган халқ бўлишди (Ишаё 54:5, 6). Агар улар Яҳовага тайёрлик ила бўйсуниб, Унинг амрларига риоя этишса, У ҳам ўз ўрнида «Хўжайин» эканини исботлаб берарди. Уларга қут-барака берарди, асрарди ва тинчлик ато этарди (Саҳ. 6:22–27). Шунда Яҳованинг буюк исми бошқа халқлар орасида улуғланарди (Қонунлар 4:6 *; Забур 85:7–10 ни ўқинг). Чиндан ҳам, Исроил халқининг тарихидан кўрса бўладики, ўзга халқлардан бўлган кўпгина кишилар Яҳовага топинишни танлашган. Уларнинг бундай истаги, мўаблик Рутнинг қайнонаси Наимага айтган гапларида акс этган: «Сизнинг халқингизни ўзимнинг халқим, сизнинг Худойингизни ўзимнинг Худойим дейман» (Рут 1:16).\n10 Тахминан 1 500 йил давомида Яҳова исроилликларга қандай муомала қилганидан, У қанақа Худо эканини билиб олиш мумкин. Халқ итоатсиз бўлишига қарамай, У «раҳмдил» ва «сабр-тоқатли» Тангри эканини қайта-қайта исботлади. Яҳова ниҳоятда раҳмдил ва сабрли бўлган (Чиқ. 34:5–7). Аммо Яҳованинг сабр-тоқати чексиз эмас. Яҳудий халқи Унинг Ўғлини рад этиб, уни қатл этди (Мат. 23:37, 38). Шунда бу халқ Худонинг исми билан аталмайдиган бўлиб қолди. Яҳова учун улар қуриб қолган дарахтдек ўлган эди (Луқо 23:31). Бундан кейин исроилликлар Тангрининг исмига қандай муносабатда бўлишган?\n11. Нега исроилликлар Худонинг исмини ишлатмай қўйишди?\n11 Вақт ўтиб, яҳудийлар Аллоҳнинг исми муқаддас бўлгани учун, уни тилга олиш нотўғри бўлади, деб ўйлайдиган бўлишди (Чиқ. 20:7). Шундай қилиб, аста-секин Худонинг исми ишлатилмай қўйилди. Исмига ҳурматсизлик кўрсатилганини кўриб, Яҳова бундан хафа бўлди (Заб. 78:40, 41). Яҳова учун Унинг исми катта аҳамиятга эга. Муқаддас Китобда Яҳова «Рашкчи» Худо дейилган. Исроилликлар Худонинг исмига иснод келтиришгани учун, улар бу исм билан аталишга нолойиқ бўлишди (Чиқ. 34:14). Бундан хулоса шуки, Парвардигорнинг исмига катта ҳурмат кўрсатиш ниҳоятда муҳим.\nТАНГРИНИНГ ИСМИ БИЛАН АТАЛГАН ЯНГИ ХАЛҚ\n12. Кимлар Тангрининг исми билан аталган халқ бўлишди?\n12 Еремиё пайғамбар орқали, Яҳова янги бир халқ, яъни рамзий Исроил билан «янги аҳд» тузишини маълум қилди. Еремиёнинг башорат қилишича, бу халқнинг барча аъзолари, «каттасидан тортиб кичигигача» «Эгамизни таниб-биладиган» бўлади (Ерм. 31:31, 33, 34). Ушбу башорат милодий 33- йил Ҳосил байрамида, янги аҳд тузилганда амалга оша бошлади. «Худонинг Исроили»га яҳудийлар ва ўзга халқ вакиллари киради. Улар «Тангри Ўз исми билан аталадиган халқ» ёки Яҳова айтганидек «Менинг исмим билан аталган кишилар» бўлишди (Галат. 6:16; Ҳаворийлар 15:14–17 ни ўқинг; Мат. 21:43).\n13. а) Илк масиҳийлар Худонинг исмини тилга олишганми? Тушунтиринг. б) Ваъзгўйлик хизматида Тангрининг исмини қўллашга нисбатан қандай фикрдасиз?\n13 «[Худонинг] исми билан аталган кишилар», яъни рамзий халқнинг аъзолари, Таврот, Забур ва Пайғамбарлар китобларидан оят келтиришганда, бу исмни қўллашарди *. Ҳаворий Бутрус милодий 33- йил Ҳосил байрамида яҳудийлар ва ўзга халқ вакилларига айтган нутқида, бир неча маротаба Худонинг исмини тилга олган (Ҳавор. 2:14, 20, 21, 25, 34). Илк масиҳийлар Яҳовани улуғлашгани учун, У ҳам ўз ўрнида воизлик ишида уларни қўллаб-қувватлаган. Бугунги кунда ҳам воизлик хизматида фахр билан бу исмни тилга олсак ва имкон қадар одамларга уларнинг Муқаддас Китобидан бу исмни кўрсатсак, Яҳова хизматимизга барака беради. Шу тариқа биз одамларга ҳақ Худони таниттирган бўламиз. Бу биз учун ҳам, улар учун ҳам катта шараф! Бу танишув уларга Яҳова билан дўстлашишдек ажойиб имкониятни очиб беради ва бу дўстлик тобора мустаҳкамланиб, абадий давом этади.\n14, 15. Муртадлик ёйилишига қарамай, Яҳова Ўз исмини сақлаб қолиш учун нима қилди?\n14 Кейинчалик, айниқса ҳаворийлар ўлимидан сўнг, жамоатларга муртадлик суқилиб кира бошлади (2 Салон. 2:3–7). Сохта устозлар ҳам яҳудийларнинг Худонинг исмини қўлламаслик одатини ўзлаштириб олишди. Бироқ Яҳова исми изсиз ўчиб кетишига йўл қўйдими? Асло! Ҳатто бу исмнинг талаффузи аниқ бўлмаса-да, у сақлаб қолинди. Юзлаб йиллар ўтгач, бу исм Муқаддас Китобнинг турли таржималарида, шунингдек Муқаддас Ёзувларни тадқиқ қилган олимларнинг асарларида учраган. Мисол учун, 1757- йилда Чарлз Питер, унвонларга қараганда Худо исмининг маъносини билиш, Яҳованинг шахсиятини яхшироқ очиб беради, деб ёзган эди. 1797- йилда Аллоҳга топиниш ҳақидаги китобининг 7- бобини, Хоптон Хейнс мана бу сўзлар билан бошлаган: «ЯҲОВА — бу яҳудийлар орасида қўлланган ХУДОНИНГ шахсий исми бўлиб, яҳудийлар фақатгина Унга топинишган; Масиҳ ҳамда унинг ҳаворийлари ҳам шундай йўл тутишган». Генри Гру (1781–1862) нафақат Аллоҳнинг исмини қўллаган, балки бу исмга доғ тушганини ва уни улуғлаш кераклигини тушунган. Худди шундай бир-бири билан яқин ҳамкорлик қилган Жорж Сторрз (1796–1879) ва Чарлз Расселл ҳам Худонинг исмини қўллашган.\n15 Худонинг халқи учун 1931- йил муҳим сана бўлди. Бундан олдин улар Халқаро Муқаддас Китоб тадқиқотчилари деб номланишарди, лекин ўша йили улар Яҳованинг Шоҳидлари деб аталадиган бўлишди (Ишаё 43:10–12). Шундай қилиб, улар Тангрининг «исми билан аталадиган халқ» эканликларини бутун дунёга маълум қилишди ва шу йўсин бу исмни улуғлашди (Ҳавор. 15:14). Бу воқеа Малаки 1:11 даги Яҳованинг сўзларини ёдимизга солади: «Дунёнинг у чеккасидан бу чеккасигача бўлган барча халқлар орасида Менинг номим улуғланмоқда».\nЯҲОВАНИНГ ИСМИ БИЛАН ЮРИНГ\n16. Нега Яҳованинг исми билан юришни шараф деб биламиз?\n16 Михо пайғамбар шундай деб ёзган: «Чунки ҳамма халқлар, ҳар бири — ўз худосининг номи билан юришади; биз эса то абад Раббимиз Яҳова номи билан юрамиз» (Михо 4:5, ЯДТ). Муқаддас Китоб тадқиқотчиларининг бу исм билан аталишларига Яҳова йўл қўйиб, нафақат уларни катта шарафга муяссар қилди, балки улардан рози эканини кўрсатди (Малаки 3:16–18 ни ўқинг) *. Сиз ҳам шу фикрга қўшиласизми? «Яҳова номи билан юришга» бор кучингизни сарфлаяпсизми? Бунга нима киришини тушуняпсизми?\n17. Худонинг исми билан юриш нимани ўз ичига олади?\n17 Худонинг исми билан юриш учта нарсани ўз ичига олади. Биринчидан, «Яҳованинг исмини чақирадиган ҳар бир одам қутқарилишини» тушунганимиз учун, бошқаларга бу ҳақда эълон қиламиз (Рим. 10:13). Иккинчидан Яҳованинг фазилатларига, айниқса Унинг севгисига эга бўлишимиз керак. Учинчидан, Худонинг адолатли меъёрларига бажонидил бўйсунсак, самовий Отамизнинг муқаддас исмига ҳурмат кўрсатган бўламиз (1 Юҳан. 4:8; 5:3). Сиз «то абад Раббимиз Яҳова номи билан» юрасизми?\n18. Нега Яҳованинг буюк исмига ҳурмат кўрсатганларнинг барчаси келажакка ишонч билан қарашади?\n18 Яқинда Яҳовани менсимаганларнинг барчаси У ким эканини тан олишга мажбур бўлишади (Ҳиз. 38:23). Уларни фиръавнга ўхшатса бўлади. У шундай деган: «Эгангиз ким ўзи?! Унинг сўзига кириб Мен Исроил халқини қўйиб юборайми?!» Кўп ўтмай фиръавн Яҳова кимлигини билиб олди (Чиқ. 5:1, 2; 9:16; 12:29). Аммо биз ўз хоҳишимиз билан Яҳовани таниб-биляпмиз. Биз Унинг номи билан аталишдан ва Унга итоаткор халқ бўлишдан фахрланамиз. Шунинг учун биз келажакка ишонч билан қараб, Забурдаги мана бу ваъдага ишонамиз: «Номингни билганлар Сенга умид боғлар, Ўзингга илтижо қилувчиларни тарк этмайсан, эй Худованд!» (Заб. 9:11, Туркия 1998).\n^ 5- х.б. Худонинг исми ибронийча феълнинг «бўлмоқ» шакли ҳисобланади. Сўзма-сўз «Яҳова» дегани «У бўлдиради» деб таржима қилинади.\n^ 9- х.б. Қонунлар 4:6: «Мана шу фармонлар ва қонун-қоидаларни битта қолдирмай бажаринглар, токи сизларнинг ақл-идрокингизни бошқа халқлар кўрсин. Улар бу қонунлар ҳақида эшитиб: “Ҳа, ҳақиқатан бу буюк халқ доно, ақл-идроклидир”, деб айтсин».\n^ 13- х.б. Илк масиҳийлар фойдаланган иброний тилидаги қўлёзмаларда, Худонинг исми тетраграмматон шаклида учраган. Бу фактга асосланиб хулоса чиқарадиган бўлсак, «Септуагинта»да, яъни Таврот, Забур ва Пайғамбарлар китобларининг юнонча таржимасининг илк нусхаларида бу исм учраган.\n^ 16- х.б. Малаки 3:16–18: «Эгамиздан қўрққанлар булар ҳақида гаплашдилар. Эгамиз эса уларнинг гапларига эътибор бериб қулоқ солди. Унинг ҳузурида Эгамиздан қўрққан, Унинг номини эъзозлаганлар ҳақида Хотира китоби ёзилди. Сарвари Олам шундай дейди: “Улар Меники бўладилар. Мен белгилаган кунда хазинамнинг гавҳарлари бўладилар. Меҳрибон ота-она ўз итоаткор боласини халос этгандай, Мен ҳам уларни халос этаман. Шунда, эй халқим, сизлар солиҳу фосиқнинг фарқини яна кўрасиз. Ҳа, Менга хизмат қиладигану Менга хизмат қилмайдиганнинг ҳолини биласиз”».\nМусо пайғамбар Худо исмининг маъносини билган ва бу унинг имонини мустаҳкамлаган\n«ҚЎРИҚЧИ МИНОРАСИ» (ТАДҚИҚ СОНИ) Март 2013


Фойдаланилмай қолган таътил кунлари учун ходимларга пуллик компенсация ҳисоблаш учун қайси шартномавий йўсиндаги ҳужжат (жамоа шартномаси ёки меҳнат шартномаси) устунлик қилиши юзасидан фикр беришингизни сўраймиз.\n6.11.2017й. Ф-5107-сонли Президент фармойишига асосан "Узбекгидроэнерго" акциядорлик жамияти (кейинги ўринларда – АЖ деб юритилади) ҳамда унинг таркибига кирувчи корхоналар фаолияти текширилган. Натижалари бўйича тузилган маълумотномада АЖ марказий аппаратида ишлаган 31 та ходим билан тузилган меҳнат шартномалари бекор қилинганда, фойдаланилмай қолган қўшимча таътил кунларини нотўғри ҳисобланиши оқибатида ортиқча тўлов амалга оширилганлиги, ушбу суммани ундириб олиш лозимлиги ёзиб қўйилган. Меҳнат шартномаларида 15 иш кунидан иборат асосий ва 9 иш кунидан иборат қўшимча, жами 24 иш куни йиллик меҳнат таътили беогиланган. Жамоа шартномасида эса асосий таътил 15 иш куни, қўшимча таътил 3 иш куни, жами 18 иш куни қилиб белгиланган. Жамоа шартномаси ва меҳнат шартномалари ўртасида таътил кунлари бўйича тафовут пайдо бўлган.\n1996 йилнинг апрелида амалга киритилган Меҳнат кодекси илгари қатъий марказлаштирилган тарзда тартибга солиб келинган масалаларни мустақил, ўзоро манфаатларни инобатга олган ҳолда ҳал этишда анча кенг имкониятларни белгилаб берди.\nМасалан: Меҳнат кодексининг 4-моддасида:\nХодимлар учун меҳнат ҳуқуқларининг ва кафолатларининг энг паст даражаси қонунлар билан белгилаб қўйилиши ўрнатилди.\nҚонунлардагига нисбатан қўшимча меҳнат ҳуқуқлари ва кафолатлари бошқа норматив ҳужжатлар, шу жумладан шартнома йўсинидаги ҳужжатлар (жамоа келишувлари, жамоа шартномалари, бошқа локал ҳужжатлар), шунингдек ходим ва иш берувчи ўртасида тузилган меҳнат шартномалари билан белгиланиши мумкинлиги таъкидланди.\nМеҳнат ҳақидаги келишувлар ва шартномаларнинг шартлари, агар қонунда бошқа ҳолат кўрсатилмаган бўлса, бир тарафлама ўзгартирилиши мумкин эмаслиги белгиланди. Меҳнат тўғрисидаги қонунлар ва бошқа норматив ҳужжатлар билан тартибга солинмаган масалалар меҳнат тўғрисидаги шартнома тарафларининг келишуви асосида, ўзаро келишилмаган тақдирда эса, - меҳнат низоларини кўриб чиқиш учун белгиланган тартибда ҳал қилиниши таъкидлаб ўтилди.\nШуни эътиборга олиш зарурки, таътилларнинг аниқ муддатини белгилашда қонун хужжатлари ҳеч қандай чеклашларни назарда тутмайди.\nЗаруратга қараб ва маблағи бўлган тақдирда корхона Меҳнат кодексига асосланган ҳолда қонун хужжатларида назарда тутилганидан кўпроқ муддатли узайтирилган асосий таътил тайинлай олади. Бундан ташқари эндиликда муддати 15 иш кунидан ортиқроқ узайтирилган асосий таътиллар корхонанинг бошқа ходимларига ҳам белгиланиши мумкин (МКнинг 135-м. 3-қ.).\nБу эса иш берувчи билан ҳодим якка тартибдаги шартномавий асосда меҳнат шартномасини тузиш пайтида ҳам, кейинчалик ҳам ходимга узайтирилган таътил бериштўғрисидаги шартни шартлашиб олишлари мумкин эканлигини англатади. Шуниси ҳам борки, тарафлар меҳнат таътилини иш ёки календар кунларининг исталган муддатида (18, 21, 24, 30, 36, 48 ва ҳ.к.) бериш тўғрисида келишиб олишлари мумкин.\nАгар ҳуқуқий норма у ёки бу кафолатни истисносиз барча ходимлар учун назарда тутса, шартномавий ҳужжатларда айни ўша кафолатларни, аммо анча юқорироқ даражада белгилаб қўйиш мумкин.\nМасалан, 1. корхонанинг барча ходимлари учун маҳнат таътилининг энг кам муддатини 18 (қонунда назарда тутилган 15 ўрнига) иш кунидан иборат этиб белгилаш мумкин.\n2. Агар ҳуқуқий норма у ёки бу кафолатни ходимларнинг фақат айрим тоифалари учун назарда тутса, шартномавий ҳужжатларда айни ўша кафолатни белгилаш, аммо уни корхонада ишловчи шахсларнинг анча кенгроқ доирасига татбиқ этиш ёки бу кафолатни даражасини ошириш, лекин бунда қонун ҳужжатларида белгиланган шахслар доирасини қолдириш ёки, бўлмаса, кафолатни ошириш ва бир пайтда, шахслар доирасини кенгайтириш мумкин.\nМеҳнат кодексида, 18 ёшга тўлмаган шахслар ҳамда I ва II гуруҳ ногиронларига 30 календарь кундан иборат узайтирилган таътил белгиланган. Корхонанинг шартномавий ҳужжатлари билан:\nбиринчидан, ана шу шахслар учун бу таътилнинг анча узайтирилган муддатини (масалан, 36 календар кун) назарда тутиш мумкин;\nиккинчидан, 30 календар кундан иборат узайтирилган таътил. Кодексда кўрсатилганлардан ташқари, корхонанинг бошқа ходимларига ҳам (масалан, корхонада 15 йилдан ортиқ ишлаганларга) белгиланишини назарда тутиш мумкин;\nучинчидан, муддати 36 календар кундан иборат узайтирилган таътил 18 ёшга тўлмаган шахсларга, I ва II гуруҳ ногиронларига, шунингдек корхонада 15 йилдан ортиқ ишлаган ходимларга белгиланишини назарда тутиш мумкин.\n3. Шартномавий ҳужжатларда ходимлар учун қонун ҳужжатларида назарда татилмаган ҳуқуқлар ва кафолатлар белгилаб қўйилиши мумкин.\nМасалан, корхона ходимларига қонун хужжатларида назарда тутилмаган қўшимча таътиллар (айтайлик, узлуксиз иш стажи учун ва ҳ.к.) белгилаб қўйилиши мумкин.\nЮқоридагиларга асосланиб, хулоса қилиш мумкинки, МКда ходимлар меҳнат ҳуқуқлари ва кафолатларининг энг кам даражасигина мустаъкамлаб қўйилган. Меҳнат шартномасида ходимларнинг қонун ҳужжатларидагига нисбатан қўшимча меҳнат ҳуқуқлари ва кафолатлари белгилаб қўйилиши имкониятини бевосита назарда тутувчи Меҳнат кодекси 4-моддасининг 2-қисми меҳнат ҳуқуқлари ва кафолатларининг қонун ҳужжатларида кафолатланган минимал даражасини ошириш учун умумий ҳуқуқий асосдир.\nАгар ходим 06.09.2018 йилда ишдан бўшаш тўғрисида ариза тақдим этса, у ҳолда унга яна 4 кунлик компенсация тўлашимизга тўғри келадими? Чунки бунда ходимнинг иш стажи таътилни қўшиб ҳисоблаганда 14.09.2017-06.09.2018 й, 12 ой бўлиб колмокда. Бунда йил давомидаги таътил кунлари жамланиб, 15 кундан ортиқ қисми айрилиши керакми?\nХодим 14.09.2017 йилда ишга қабул қилинган. 10.08.2018 йилда у ишлаган вақтига мутаносиб равишда меҳнат таътили берилишини сураб мурожаат қилди (чунки меҳнат таътили тугагандан сўнг ишдан бўшашини маълум килди). Бунда таътилнинг тугаш санаси 06.... Далее


Қашқадарёда Мирзиёевни меҳмон қилган уй эгаси ҳам Captiva`ли бўлдими?\nKo'rildi: 295 Qo'shildi: 28-02-17\nУ ерда Президент Алишер Аҳмедов хонадонида меҳмон бўлди.\nҚорақалпоғистон Республикасидаги ташрифи давомида Мирзиёев билан учрашган оила эгаларига Captiva` русумли автомобиль совға қилинган эди. Бу галги мезбонга ҳозирча бундай совға берилмаган. ЎзА сайти эса Алишер Аҳмедовнинг мазкур ташрифдан олган таассуротларини ҳавола қилган.\n«Президентимиз Шавкат Мирзиёевнинг ижтимоий-иқтисодий ислоҳотларнинг бориши, бунёдкорлик ва ободонлаштириш ишлари билан яқиндан танишиш, халқ билан мулоқот қилиш мақсадида Қашқадарё вилоятига ташрифи давомида бизнинг уйимизда меҳмон бўлгани оила аъзоларимиз учун бир умр унутилмас воқеага айланди.\nЎғлим Беҳрузбек Президентимизга атаб шеър ёзди…\nДавлатимиз раҳбари томонидан амалга оширилаётган аҳоли фаровонлигини таъминлашга қаратилган ислоҳотлар барча юртдошларимиз қатори бизнинг ҳам ҳаётимизда ўз акс садосини берди. Президентимизнинг 2016 йил 21 октябрдаги "2017-2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастури тўғрисида”ги қарорига мувофиқ Қарши туманидаги "Нукробод” қишлоқ фуқаролар йиғинининг Яккаёғоч массивида янгиланган намунавий лойиҳалар асосида қурилаётган арзон уй-жойлардан бири бизга ҳам насиб этди.\nЎз шахсий уй-жойига эга бўлиш катта бахт эканини ўн йилга яқин ижарада яшаб юрган инсон сифатида яхши англайман. Уй тинчмикан, болалар ўйнаб бировнинг мулкига зиён-заҳмат етказиб қўймадимикан, уй эгаси қайсидир сабабни рўкач қилиб, дабдурустдан кўчишимиз кераклигини айтиб қолмасмикан, деган ҳадик ва хавотир мени бир зум бўлсин тарк этмасди.\nХалқимиз ўз уйинг – ўлан тўшагинг, деганича бор экан. Бугун кўнглим тўқ. Ўз бошпанамизда ўзимиз истагандек, эркин яшаяпмиз, ўғил-қизларимиз яйраб-яшнаб камолга етмоқда. Ризқимга ҳам барака инган. Бор эътиборинг ўз вазифангни сидқидилдан бажаришга, янгиликлар яратишга қаратилса, ишинг ҳам янада ривожланиб, руҳинг ҳам кўтарилиб бораверади-да.\nҲар тонг деразаларни кенг очаман-да, атрофга разм соламан. Четлари гулзор замонавий асфальт йўллар, ёрқин рангдаги намунавий уйлар, янгидан барпо этилган таълим масканлари, ижтимоий-маданий объектлар маҳалламиз кўркига кўрк қўшиб турганидан хурсанд бўламан.\nХоналарга кириб, бирма-бир кўз ташлайман. Замонавий таъмирланган ётоқхона, мебеллар билан жиҳозланган шинам меҳмонхона, ўйинчоқларга тўла болаларим хонаси, файзли ошхона… Бундай қулайликларга эга уй, айниқса, турмуш ўртоғимнинг эзгу орзуси эди. Энди бундай шароитлар унинг рўзғор юмушларини енгиллатиб, фарзандларимиз тарбиясига кўпроқ вақт ажратишига имкон беради.\nҲаётимиздаги барча ўзгаришлар, саодатли дамлар учун Президентимиздан беҳад миннатдормиз. Ана шундай бағрикенг инсон халқимизга бош эканига, ҳар бир инсон олий қадрият сифатида эъзозланадиган, тинч, озод ва обод юртда яшаётганимизга ҳар қанча шукрона айтсак шунча кам.»\nҚашқадарё вилояти қўғирчоқ\nтеатри овоз режиссёри


Тухель унутиб қўйган футболчи майдонга қайтмоқда\n11 октябрь, 2021, 22:02\nТеглар:Челси | Кристиан Пулишич\nУндан ҳеч ким хабар олмади\nFootball London нашри журналисти Адам Ньюсон “Челси”нинг америкалик ярим ҳимоячиси Кристиан Пулишич келаси ҳафта жамоанинг Кобхэмдаги базасида умумий гуруҳ машғулотларига қўшилиши ҳақида хабар тарқатди.\nАнчадан бери жароҳатини даволаш билан овора бўлган ярим ҳимоячи назардан четда қолиб кетди. “Челси” матбуот хизмати Пулишичнинг аҳволи, тикланиш жараёни қандай кечаётгани ва қачон сафга қайтиши ҳақида маълумот бергани йўқ.\nНьюсоннинг маълум қилишича, Кристан Пулишич умумий гуруҳ машғулотларига қўшилгани билан ҳали бери расмий учрашувларда қатнаша олмайди. Ярим ҳимоячи бунинг учун спорт формасини ҳам тиклаб олиши керак.\nПулишичга тўлиқ ўйин ўтказишга тайёр бўлиш учун яна камида икки ҳафта муддат керак бўлади.\n"Челси" дербида йирик ҳисобда ғалаба қозонди\nЕЧЛ, "Реал" ўз майдонида "Челси" билан дуранг ўйнади


20:02 / 20.11.2018 32376\nОдамнинг бурни ҳарорати ўзгариши унинг ёлғон сўзлаётганини ошкор қиларкан. Бундай хулосага Гранада университети олимлари келишди.\nОлимлар тажриба ўтказиб, синалувчилар гуруҳига ўз яқинларини телефон орқали алдашни таклиф қилишган. Синалувчилар ортидан тепловизорлар ёрдамида кузатилган. Аниқланишича, инсон алдамоқчи бўлганда, бурни ҳарорати 1,2 градусга камайиб, пешонаси эса, аксинча, 1,5 градусга қизиган.\nОлимларнинг фикрича, ҳароратнинг пасайишини ёлғон сўзлашга мажбур бўлаётган инсон ҳис қиладиган ҳаяжон келтириб чиқаради. Бундан ташқари, ёлғон сўзлаётган одамда ақлий иш кучаяди, бу эса пешона ҳароратининг ошишига олиб келади.\n22 февралдан Ўзбекистонда ҳаво илиқлашади\n2018 йил тарихдаги энг иссиқларидан бири бўлиши мумкин\nМосквада сентябрь ойи 80 йил давомидаги энг иссиғи бўлди


Эктор Купер рўйхатни эълон қилди. Таркибда янги номлар бор - xabar.uz\nЭктор Купер рўйхатни эълон қилди. Таркибда...\n27.05.2019 11:47 0 1968\nЎзбекистон миллий терма жамоаси 28 май — 12 июнь кунлари навбатдаги йиғинни ўтказади. Мазкур йиғин доирасида терма жамоамиз аъзолари учта ўртоқлик ўйини ўтказишади. 2 июнь куни сафарда Туркия билан, 7 ва 11 июнь кунлари Тошкентда КХДР ва Сурия билан куч синашамиз.\nЭктор Купер мазкур ўйинларга миллий терма жамоа таркибига жалб қилинган футболчилар рўйхатини эълон қилди. Рўйхатдан қуйидаги 25 нафар футболчи жой олган:\nТурсунов Достонбек («Ренофа Ямагучи», Япония)\nҲошимов Даврон («Локомотив» )\nМусаев Фозил («Жубило Ивата» Япония)\nўзбекистон МТЖ Эктор Купер йиғин


Гиёҳвандлик-умр заволи — Исломобод\nСиз шуердасиз Бош саҳифа → Гиёҳвандлик-умр заволи\nПайғамбаримиз (солаллоҳу алайҳи васаллам)нинг ҳадиси шарифларида “Ҳар бир маст қилувчи нарса ҳаромдир” (Имом Бухорий ривояти) деб марҳамат қилинган. Ушбу ҳадиснинг мазмунидан англаш мумкинки, ҳар-бир маст яъни сархуш қилувчи нарсалар-гиёҳванд моддалар, спиртли ичимликлар, нос, сигарет кабиларнинг барчаси ҳаромдир. Гёҳвандликнинг юқорида 5 та улкан зарарини санаб ўтдик. Бу нарсалар ароқхўрликка ҳам боғлиқдир. Гиёҳванд тубсиз жарликка қандай қуласа, ароқхўр ҳам шундай балога йўлиқишини ҳаётимизда кўплаб гувоҳи бўлганмиз.\nНос, сигарет каби сархуш қилувчи нарсалар таркибида никотин моддаси борлиги сабабли киши соғлигига салбий таъсир кўрсатади. Бундай жирканч нарсаларни чекувчиларни тишлари тезда тўкилиб кетади, тез қариб қолади ва таҳотарли бўлиб юришга қийналади. Бундай кишиларнинг оғзидан ҳамиша бадбўй ҳид анқиб туради.\nАлломаларимиздан бири шундай деган экан: “Ўлдиргану ёр менинг бошим, оғзингнинг ҳидига йўқдир бардошим”. Алломанинг бу ёзган байтлари айнан сигарет ва нос чекувчиларга қарата айтилгани кундай равшан бўлиб турибди. Сўзимизнинг охирида шуни айтмоқчимизки, айрим ёмон одатларни ирода, одоб каби фазилатлар билан енгиб ўтиш мумкин. Лекин гиёҳвандлик, ароқхўрлик, кашандалик кишиларнинг ўзаро бирлашиб бу иллатларга қарши курашишларини талаб қилади. Шу обод ватанда яшаётган ҳар биримиз фарзандларимиз, ёшларимизни бундай жирканч иллатларнинг тўрига тушиб қолмаслиги учун огоҳ ва масъул бўлишимиз шарт.\nҒулом ДУВЛАЕВ — Каттақўрғон тумани “ҚИРОВУЛ” жоме масжиди мутаваллиси\nВилоятимиз бўйлаб «Йил имоми-2017» кўрик танловининг биринчи (шаҳар ва туман) босқичи ўтказилмоқда.


Украина континентал Европанинг энергия тизимига уланган\n19 Mart 15:29 Жаҳон\nENTSO-E ЕВРОПА ЕВРОПА ИТТИФОҚИ РОССИЯ УКРАИНА ЭНЕРГИЯ энергия тизими\n16 март куни тарихий воқеа юз берди – ягона энергия тизими континентал Европанинг ENTSO-E энергия тизимининг бир қисмига айланди.\nСинхронизация Украина энергетика тизимининг ишончлилигини сезиларли даражада оширади, ишлаб чиқариш қувватларидан тежамкор фойдаланиш орқали электр энергиясини ишлаб чиқариш таннархини камайтиради. Бинобарин, бу истеъмолчиларни электр энергияси билан таъминлаш хавфсизлигини оширади.\nБу ҳақда Украина энергетика вазири Герман Галушченко маълум қилди.\nУкраина ушбу ассотсиатсияиси 5 йил давомида тайёргарлик кўрди ва режага кўра, 2023 йилнинг биринчи чорагида ENTSO-E билан интеграциялашиши керак эди.\nУкраина энергетика тизими 24 феврал куни ярим тунда изоляцияланган режимга ўтди. Бир неча соатдан кейин Россия Украинага ракета ҳужуми уюштирди.\n“Украинанинг Европа интеграциясидаги якуний қадам энди сиёсий интеграциядир. ENTSO-E га қўшилиш биз учун жуда муҳим бўлган нарса шу. Биз Европа Иттифоқи билан умумий энергия маконини, умумий “энергетика жабҳасини” яратмоқдамиз. Агар биз билан фавқулодда вазият юзага келса, биз Европадан электр энергиясини олишимиз кафолатланади. Агар Европа эҳтиёжларини зудлик билан қоплаш керак бўлса, биз буни қила оламиз. Энергетика тизимининг ишончли ишлаши нафақат электр энергиясини ишлаб чиқариш, балки талаб ва таклифни мувозанатлашда ҳамдир”, деб ёзади Герман Галушченко.\nУкраина Бирлашган энергия тизими континентал Европанинг ENTSO-E энергия тизимининг бир қисмига айланди.\nСорос: Украинадаги уруш жаҳон урушининг бошланиши бўлиши мумкин


Россия ва Жанубий Корея Пхенян ядровий дастурининг тўхтатилишида ўзаро ҳамкорлик қилишга келишди.\n03 март 2021, Тошкент вақти: 19:58\nРоссия ва Жанубий Корея давлатлари Пхенян ядровий дастурининг тўхтатилиши борасидаги кўп томонлама музокаралар давомида ўзаро ҳамкорлик қилишга келишиб олди. Бугун Россия Ташқи Ишлар вазири Сергей Лавров ва унинг Жанубий Кореялик ҳамкасби Бэн Ги Мун Сеулда бўлиб ўтган ўзаро музокаралардан сўнг, шу ҳақда ма’лум қилдилар.\nБугун Жанубий Корея Ташқи Ишлар вазири Бэн Ги Мун билан Сеулда бўлиб ўтган учрашувдан сўнг Россия Ташқи Ишлар вазири Сергей Лавровнинг билдиришича, Пхенян ядровий дастурининг ечими Шимолий Кореяга хавфсизлик кафолатларини бериш ва уни иқтисодий қўллаб-қувватлаш йўлидан бориши керак.\n«Биз олти давлат вакиллари ўртасидаги музокаралар Корея ярим оролининг ядросизланиши тўғрисидаги ўзаро келишув билан, бу ярим оролда ядро қуролининг бўлмаслигига эришиш билан тугашини истаймиз. Бу эса Шимолий Кореянинг қат’ий равишда хавфсизлик кафолатлари ва иқтисодий ёрдам билан таьминланиши асносида амалга оширилиши керак», — деди Россия Ташқи Ишлар вазири.\nЖанубий Корея Ташқи Ишлар вазири Бэн Ги Мун ҳам учрашув тафсилотлари ҳақида интервю берар экан, россиялик ҳамкасбидан Шимолий Корея томонини ядровий дастурини тўхтатиши зарурлигига ишонтиришини сўраганини айтди.\n«Биз Россия томонидан ядровий дастурини тўхтатиш, ядровий қурол ишлаб чиқиш бўйича ишларини тўхтатиш борасида Шимолий Кореяга босим ўтказишини сўрадик. Бу — Шимолий Кореянинг халқаро хавфсизлик кафолатларига эришишида муҳим аҳамиятга эга», — деди Жанубий Корея Ташқи Ишлар вазири.\n4 июл куни Россия Ташқи Ишлар вазири Сергей Лавров Шимолий Кореяга боради ва Пхенян ядровий дастурига оид музокараларни Шимолий Корея раҳбарияти билан давом эттиради. Э’тироф этиш керакки, Россия Ташқи Ишлар вазири Сергей Лавровнинг Жанубий Кореялик ҳамкасби билан учрашуви АҚШ Давлат Котиби Колин Пауэллнинг Шимолий Корея Ташқи Ишлар вазири Пак Нам Сунг билан айни масаладаги учрашуви эртасига бўлиб ўтди. АҚШ ва Шимолий Корея давлат вакиллари 2 июл куни Жакарта шаҳрига чақирилган Жануби-Шарқий Осиё давлатлари ассоциациясининг навбатдаги йиғилиши чоғида учрашгандилар.\nШу ўринда айни учрашув тафсилотларига ҳам тўхталадиган бўлсак, АҚШ Давлат Котиби Колин Пауэлл бу ҳақда журналистларга интервю берар экан, учрашувда ҳар икки давлат яна бир карра ўз позицияларига ойдинлик киритгани ва бунда ҳеч қандай музокаралар бўлмаганини алоҳида таькидлади:\n«Мунозараларимиз қисқа бўлди. Ва мана шу қисқа мунозаралар давомида биз ўтган ҳафта кўп томонлама музокаралар чоғида айтилган позицияларимизни яна бир карра тасдиқладик. Музокаралар бўлгани йўқ. Фақатгина ўз позицияларимизни ойдинлаштирдик», — деди АҚШ Давлат Котиби.\nАҚШ Давлат Котиби Колин Пауэлл тилга олган кўп томонлама музокараларнинг охирги босқичи эса ўтган ҳафтада Пекинда бўлиб ўтди. Айни музокаралар натижасида АҚШ ва Шимолий Корея томони яна ўзаро бир битимга кела олмади. Натижада, Пхенян ядровий дастурига барҳам бериш мақсадидаги кўп томонлама музокаралар бу гал ҳам кутилган самарани бермади. Шу тариқа томонлар шу йил сентябр ойида яна музокара столи атрофида учрашадиган бўлдилар.\nЭндиликда таҳлилчилар фикрига кўра, Жанубий Корея ҳамда Россия Ташқи Ишлар вазирлари ўртасида бўлиб ўтган бугунги учрашув, шунингдек, 4 июл куни Россия Ташқи Ишлар вазирининг Шимолий Корея давлати раҳбарияти давом этадиган музокаралари Пхенян ядровий дастури муаммоси ечимида ижобий ўзгаришлар ясаши мумкин. Бунинг натижасида айни масалада сентябр ойида бўлиб ўтадиган кўп томонлама музокараларнинг навбатдаги босқичи мазмунини янада бойитиши кутилмоқда.


20:28, 02.05.2021 // 82429\n«Синфдош қизларнинг бари Шукрона бўлмаса эди ҳали». Тақдирига Сардоба сув тошқини таъсир кўрсатган чақалоқлар\nСардоба сув омбори фалокати юз берган кунда тонг саҳарлаб, шовқин-сурон ичида «бўл-да, бўл!» қилиб, ким тиркамада, ким аравада, ким пиёда, ким машинада номаълум манзил томон йўл олганида, эвакуация қилинганлар орасида қанча ҳомиладор аёл бўлган? Туғруқ жараёнлари қандай кечган? Туғилган болаларда фарқли жиҳатлар борми? Ҳеч ким жавоб беролмайди бу саволларга. Ҳатто кимгадир мантиқсиз туюлар бу гаплар. Ким киму, ўшанда келини, қизи, ҳомиладор бўлганларга эмас...\nТўсатдан келган сув тошқини айрим ҳолларда ҳали туғилмаган болалар келажагига ҳам таъсир қилди. Бирининг соғлиғига, бошқасининг яшаш ҳудудига. Энг қизиғи, техноген офат гўдаклар исмини ҳам белгилаб берди...\nШукрона Жасурбек қизи Ўсарова\n2020 йил 12 декабрда туғилган\n«Алла-ё, алла... Болагинам боласи-ё, алла!..». Ичкаридан бешик тақ-туқи билан уйқашган хиргойига ўхшаш оҳанг эшитилади. Қия очиқ эшик ортида тўхтаб қоламиз. Бола ухлайвермайди, шекилли, аёл кимнидир, афтидан, келинини чақиради. Шунда овоз берамиз...\nХайринисо опанинг ўн нафар набираси бор. Шукрона — ўнинчи набираси. Қизалоқ нимжонроқ бўлгани учун унга кўпроқ ўзи қарайди. Доктордан докторга олиб юриб, айтган дори-дармонларнинг барини қилганиданми, тўрт ой деганда гўдак тетиклашганига шукрлар қилади. Опа боланинг нимжонлигини онасининг ҳомиладорлик даврида қийналгани асорати деб билади.\n— Қочиш пайтида қўрққан бўлиши мумкин. Боғчаларда турдик, ижара уйда юрдик, кейин қариндошларникида ҳам яшадик. Келиним коронавируснинг енгил тури билан ҳам оғриди. Ўзимиз ҳам. Шунинг асоратими, онаси қийналгани учун боласи ҳам қийналиб туғилди. Болада «черепной давления» бор дейишди, юрагига ҳам дорилар ёзиб беришди. Ҳар 10 кунда қаратиб, дори-дармонларини бериб турибмиз. Худога шукур, анча яхши. Шу вақтгача бешикка ҳам солмаган эдик. Врачлар энди бешикка ётқизаверсангиз бўлади дейишди, — дейди суҳбатдошимиз.\nФото: «Дарё» / Шаҳбоз Темиров\nОпанинг айтишича, газ, «свет»и бор уйда бола катта қилиш осонроқ. Шукронанинг шумтака акаси учун бу жуда муҳим деб ҳисоблайди аёл. Хайринисо опа тошқиндан сўнг берилган бу уйга кўчиб кирган кунини катта шодиёна деб билади, бу ҳақда гапираётганда юзида табассум пайдо бўлади.\n— Талафотлардан чиқиб, мана шу янги уйларга кўчиб кирдик, Худога шукур. Президентга, давлатимизга раҳмат, шундай уйларни қуриб берди. Шундай оғир кунларда бизларни қўллаб-қувватлаган барчага раҳмат, — деб Хайринисо опа яна қўшиб қўяди. — Шу уйга киришимиз билан бу неварам туғилди, шунинг учун исмини Шукрона қўйганмиз. Оғир кунларимиз ортда қолганига шукр»\nШукрона Ойбек қизи Абдусаломова\n2020 йил 15 ноябрда туғилган\n«Шарқ – нозик масала» дейдилар Ғарбда. Зеро Шарқнинг, хусусан, биз яшаётган ҳудудида халқ бошидан кечирган ҳар воқеа қўшиқлар, мақоллар, тасвирларда у ёки бу тарзда намоён бўлади. Исмлар ҳам бундан мустасно эмас. Хайринисо опа яшайдиган Сардоба туманининг биргина «Дўстлик» маҳалласида тошқиндан сўнг туғилган камида уч нафар Шукронани учратдик.\nСардоба сув омбори офати фақат Сардоба эмас, балки Мирзаобод ва Оқолтин туманларига ҳам жиддий зарар етказган. Мирзаободдаги хонадонлардан бирининг бекаси Рихсихон опа оиладаги кенжа қизалоқ энг катта овунчоғи эканлигини гапирар экан, у ҳам аввалги суҳбатдошимизнинг фикрларини такрорлайди, тасдиқлади.\nШукрона Абдусаломова бувиси Рихсихон Ўсарова билан.\n— Тошқинлардан қутулдик деб, отаси Шукрона дея исм қўйди. Сув келганда ўзимниям ўйламай, фақат шулар учун ташвишландим. Ўша кунларни эсласак, ҳали ҳам юрагимиз оғрийди. Худога шукур, жонимиз омон қолди, — дейди онахон қисқагина қилиб.\nРихсихон опанинг овсини Ҳайитгул Ўсарова гапга чечанроқ. Унинг оиласида ўз неваралари қаторида Шукронахонни ҳам яхши кўриб, эркалашларини айтади.\n— Бу тошқиндан кейин туғилган неварамиз, қайнукамнинг невараси, беш ойлик. Шу кунларнинг шукронаси деб Шукрона деб исм қўйдик. Яхши кунларга етганимизда туғилди. Шукрона десак ўша кунлар барибир эсимизга келаверади. Илоҳим, биз кўрган кунларни булар кўрмасин!\nШукрона Абдусаломова бувисининг овсини Ҳайитгул Ўсарова билан.\nЯқинда Ҳайитгул опанинг қудаси — катта келинининг укаси ҳам қизлик бўлган. Ҳали беш-олти кунлик чақалоқ экан, унга ҳам Шукрона деб исм қўйишибди. Айтишларича, бу ерларда Шукроналар жуда кўпайиб кетган. «Тошқиндан кейин туғилганларнинг ҳаммаси — Шукрона. Ҳали бизда ўғил бола туғилмагани учун, билмадим, уларга қандай исм қўйишяпти экан. Битта синфдаги қизларнинг бари Шукроналар бўлмаса эди ҳали», — дея бир қувонади опа.\nХалосбой Дилмурод ўғли Убайдуллаев\n2020 йил 29 майда туғилган\nБахтиёр бувижонларнинг яна бири — Жамила Ҳусанбоева ўша ваҳимали кунда ой-куни яқин келинини Жиззахга олиб кетаётиб, қандай хавотир олганини эслайди.\n— Эрталаб турсак, сув тошқини хабари келди. Нима қилишни билмай қолдик. Ҳеч нарсага қарамай қочдик. Ҳамма нима ғамда-ю, мен келиним қўрққанидан йўлда туғиб қўйса нима қиламан дердим. Бу тошқин сарсонгарчилиги бирпасда ўтиб кетса керак, ҳали тезда уйга қайтамиз, деб ўйлабмиз. Бунчалик бўлиши хаёлимизга ҳам келмаганди. Тошқиндан қочиб, уёқ-буёқларда юрдик. Жиззахнинг Пахтакор туманига бориб, ижарага уй топиб, яшадик.\nАёл уйидан узоқдаги ўй-хаёллар таъсириданми, сув балосидан қутулганлари учун қиз туғилса, Шукрона деб исм қўямиз, деб ният қилган экан. Тошқиндан 28 кун ўтиб келини ўғил туғган. Жамила опанинг қайнотаси оила балодан халос бўлгани учун чақалоққа Халос деб исм қўйган. Қизиғи, Жамила опанинг ўз отасининг исми ҳам Халос экан.\n«Шунинг учун янгам бошида бироз иккиландилар ҳам», дейди қайнукаси. «Неварамни кўриб, хурсандлигимиздан, бошимиздан кечирганларимиз ҳам эсимиздан чиқди. Энди буни ўзим нима деб чақиришни ҳам билмайман, бобожон деб эркалайман», — дейди опа.\nБу оиланинг уйи цементдан қурилгани учун тошқин вақти буткул вайрон бўлмаган. Шунинг учун улар таъмирлаб берилган уйларига сентябрь ойида қайтган.\nШукрона Тоҳирбек қизи Темирова\n2020 йил 20 июнда туғилган\nИнсультдан сўнг икки йилдан бери тўшакка михланиб қолган Мақсуда Тувалова неварасига Шукрона деб исм қўяётганида нималарни хаёлидан кечирган? Бир йил аввал тошқин вақти болаларига уни ташлаб, ўзлари қочишларини сўраган лаҳзаларнимикин? «Совхоздан бекатгагача етаклаб чиқишди. 5 майда келиним шифохонага тушди. Шундан сўнг қизи туғилгунча ётди-да. Уйга келади икки-уч кунга. Яна мазаси бўлмай қайтиб кетаверади. Булар стрессга тушиб қолди-да», — дейди онахон.\nШукрона Темирова онаси Сарвиноз Тувалова билан.\nЯнги қурилган кўп қаватли уйнинг 1-қаватидан берилган уй, кўрсатилган ёрдам учун аёл президентдан, давлатдан, ҳомийлардан миннатдор.\n— Шукр, президентимиз телевизор, холодилник берди — буларимиз ҳам йўқ эди. Шу менга эрмак, бир жойга ётиб қолган одамга қийин. Берган 40 миллиони даволанишга кетди. Давлат икки ойгача озиқ-овқат бериб турди, яхши инсонлар ёрдам қилишди, — дейди Мақсуда опа.\nАйтишича, у ётган каравот қўшнидан вақтинчага деб олинган экан. Ўзининг каравоти-ю кўрпачалари, бошқа анжомлари оқиб кетган. Ана шундай шароитда улғаяётган Шукрона Темировага онасининг сути етмайди. Гоҳида «каша» (бўтқа) олишга қийналишларини яширишмади.\nИшониш қийин, лекин бу факт:\nДавлат хизматлари агентлигининг Сирдарё вилояти бошқармасидан «Дарё»га маълум қилишларича, Сардоба фалокатидан олдинги бир йилда — 2019 йил 1 майидан 2020 йил 1 майигача бўлган даврда Сардоба туманида 12 нафар, Оқолтин туманида 14 нафар ва Мирзаобод туманида 8 нафар — жами 34 қизалоққа Шукрона деб исм қўйилган. Тошқиндан кейинги бир йилда Сардобада 17 нафар, Оқолтинда 33 нафар ва Мирзаободда 15 нафар — жами 65 нафар қизга Шукрона деб исм қўйилган. «Ўғил болаларга асосан Муҳаммадали, Муҳаммадзиё, Абдуллоҳ исмлари қўйилган, Шукрулло ва Шукр исмлари учрамади», — дейилади ДХА Сирдарё вилояти бошқармаси Жамоатчилик ва ОАВ билан алоқалар шўъбаси ахборотида.\nСардоба, Оқолтин ва Мирзаобод туманлари Сардоба тошқинидан энг кўп жабр кўрган ҳудудлардир.\nАйтишларича, тошқин куни руҳан азият чеккан айрим аёлларнинг чақалоқлари туғилганидан кейин кўп ўтмай вафот этгани, ҳомила тушиш ҳолатлари бўлгани ҳақида ҳам гап-сўзлар бор.\nМуҳаррирлар: Чарос Низомиддинова, Асрор Абдуназаров\nСардоба тошқини ҳақида:\n«Сардобаданлигимизни айтсак, таксичилар пул олмасди». Тошқиндан омон қолган Қуръон ва Зироат Мирзиёеванинг рўмоли ҳақида Ўсаровлар ҳикояси\n«Бир кунда беш марта ўлиб-тирилдим». Сардоба тошқинида қабристондаги ўғилларини қутқараман деб сувда оқиб кетган Муҳаммадали ҳикояси\nҚутқарилмаган ногиронлар, туғилган кунида ерга қўйилган аёл, қўш тобутда кетган қўша қариганлар. Сардоба тошқини қурбонлари хотирасига\n«Душманимга ҳам раво кўрмайман!..» Сардоба фалокати сабаб дарбадарликни бошдан кечирган ва 1 майни эслашни хоҳламайдиган Ойсафар ҳикояси\n«Тирик қолсам бораман, бўлмаса рози бўл». Сардоба тошқинига биринчилардан бўлиб юзма-юз келган Давлат ҳикояси\n03:11 Бугун // 96026\n22:37 Кеча // 70730\n23:41, 18.06.2021 // 62743\n08:02 Кеча // 61074\n23:26, 18.06.2021 // 56054


"Нефтчи" 10 футболчи билан шартнома имзолади\n11 февраль, 2018, 14:24\nФарғонанинг “Нефтчи” жамоаси йиғинида бўлиб турган бир неча футболчилар билан клуб расмий битимга келишди. Бу ҳақда клуб матбуот хизмати хабар бермоқда.\nЯқинда Ҳусниддин Ғофуров, Абдужамол Исроилов ҳамда Жалил Кимсанов билан шартнома тузилганлиги ҳақида маълум қилгандик. Эндиликда яна бир қатор ўйинчилар расман “Нефтчи” футболчисига айланишди.\nУлар қуйидагича: Фарруҳ Турдалиев, Элёр Мамасолиев, Суннатилла Эрматов, Отабек Аҳмаджонов, Аббос Махсталиев, Абдул Азиз Юсупов, Шукурали Пўлатов, Авазбек Ўлмаcлиев, Аброр Исмоилов, Абдураҳмон Абдулҳақов.\nШунингдек, “Нефтчи” йиғинида яна бир қанча футболчилар кўрикда бўлиб туришибди. Агар улар ҳам мураббийлар штабига мақул келса, шартнома имзоланади. Айтиш керакки, “Нефтчи” жамоасида селекция ишлари қизғин тарзда давом этмоқда. Тошкентда йиғин ўтказаётган жамоа таркибига шу кунларда Япония ва Украинадан футболчилар келиб қўшилиши кутилмоқда.


«Ниқобсиз, бодикамерасиз ГАИ ходими» видеолавҳаси юзасидан маълумот берилди\n«Ниқобсиз, бодикамерасиз ГАИ ходими» видеолавҳаси юзасидан...\n25.07.2021 22:08 0 2949\nЖорий йилнинг 24 июль куни соат 21:00 ларда Навоий вилояти Зарафшон шаҳрига кириш жойида жойлашган «Зарафшон» мунтазам ЙПХ масканида хизмат олиб борган ЙПХ ходими Ж.Жўраев томонидан «Газ-53» русумли юк автомобили тўхтатилган. Текширув давомида ҳайдовчининг ҳайдовчилик гувоҳномасида тиркамаси бўлган мазкур юк автомобилини бошқариш учун тегишли тоифа кўрсатилмаганлиги боис баённома тузилиб, автомобиль жарима майдонига жойлаштирилган.\nҲайдовчи томонидан эътироз бўлган вақтда ҳолатга ЙПХ ходими А.Худойбердиев аралашган. Видеолавҳада ЙПХ ходими А.Худойбердиевнинг бодикамера мосламаси ва тиббий ниқоби йўқлиги акс этган.\nҲозирда мазкур ҳолат юзасидан Навоий вилояти ИИБ ЙҲХБ томонидан хизмат текшируви ўтказилмоқда.\nНавоий вилояти ЙҲХБ\nТехнология 14/10, 10:30\n«Mobiuz»: Навоий вилоятида мобил алоқа хизматлари такомиллаштирилмоқда\nҲодиса 09/10, 20:19\nТранспорт прокуратураси: 33 ёшли эркак ўзини поезд тагига ташлади


“Диний билимларни ҳам ошириш вақти келди”. Полковник Умида Абдуллаева билан аёллар ҳақида суҳбат | Qalampir.uz\n“Диний билимларни ҳам ошириш вақти келди”. Полковник Умида Абдуллаева билан аёллар ҳақида суҳбат\nИнтервью\t20 Ноябрь 2020 21:21 10161\nAёл табиатан ожиза қилиб ярартилган. У – она, у – гўзаллик тимсоли. Унга меҳр, унга муҳаббат керак. Бироқ, аёллар ҳуқуқига, уларнинг шаъни, қадр-қимматига доим ҳам етарлича эътибор қаратилмайди.\nAёлларга нисбатан қилинаётган жинсий ва жисмоний зўравонликлар бугун асосий муаммолар сирасига кириб улгурди. Уларнинг психологик, жинсий ва репродуктив саломатлигини асраш ҳукуматлар олдидаги муҳим вазифалардан бири. Aёлни ҳимоя қилиш, унинг ҳуқуқи, унга ҳам барча қатори эркинлик ва имкониятлар берилаётгани ҳақида кўп айтилади. Aёл ўзини ёқиб юборди, ўлдирди, таҳқирланди, зўравонлик қурбони бўлди, деган гапларга етарлича келяпмиз. Ачинарлиси бундай фожиалар аёл ҳимояси учун бир неча қонунлар қабул қилинган бир вақтда юз беряпти. Шундан келиб чиқиб, табиий савол туғилади: қонунлар амалда қанчалик ишлаяпти?\nИИВ томонидан тазйиқ ва зўравонликдан жабр кўрган аёллар учун ҳимоя ордери жорий этилди. Ҳимоя ордери ўзи нима, у аёлни қанчалик ҳимоя қила олади? Айнан шу саволлар билан ИИВ Ҳуқуқбузарликлар профилактикаси бош бошқармаси бошлиғи ўринбосари, хотин-қизлар масалалари бўйича бўлим бошлиғи Умида Абдуллаевага юзландик.\nФеруза Нажмиддинова, журналист: — Сўнги кунларда луғатимизда ҳимоя oрдери сўзи пайдо бўлди. Ҳимоя ордери нима ва у кимларга берилади?\nУмида Абдуллаева, ИИВ Ҳуқуқбузарликлар профилактикаси бош бошқармаси бошлиғи ўринбосари, хотин-қизлар масалалари бўйича бўлим бошлиғи: — Ҳимоя ордери ИИВ ва Ўзбекистон тажрибасига кириб келганига 1 йилдан ошди. Дунё тажрибасида эса 1996 йилда пайдо бўлган. Ҳозирги вақтда 126 та давлатда ҳимоя ордери жорий этилган. 1996 йил БМТнинг Модел қонунчилигида барча давлатлар ҳимоя ордерини жорий этиши таклиф этилган. Бу ҳужжат аввало Aмерика ва Европа давлатларида қўлланила бошлаган. Aста-секин МДҲ давлатларига ҳам кириб келди.\nЎзбекистонда ҳимоя ордери 2019 йил 2 сентябрь куни хотин-қизларни тазйиқ ва зўравонликдан ҳимоя қилиш тўғрисидаги қонун билан биргаликда. Ҳимоя ордери бу – тазйиқ ва зўравонликдан жабрланган хотин-қизларга давлат ҳимоясини тақдим этувчи ҳужжат хисобланади. “Хотин-қизларни тазйиқ ва зўравонликдан ҳимоя қилиш тўғрисида”ги Ўзбекистон Республикаси қонунида 4 турдаги зўравонлик қайд этилган. Бу жисмоний, жинсий, руҳий ва иқтисодий зўравонликлар. Шу билан бир қаторда ҳозирги кунда “тазйиқ” деган тушунча ҳам пайдо бўлди. Тазйиқ деганда, ҳатто “шилқимлик”ка дучор бўлган хотин-қизларга ҳам ҳимоя ордери берилиши назарда тутилган. Нафақат жиноий ёки маъмурий жавобгарликка тортилган шахсга, балки ҳаракатида маъмурий ёки жиноий жавобгарликка тортиладиган ҳолатлар бўлмаса ҳам ҳимоя ордери берилиши мумкин.\nФ.Н.: — Ҳимоя ордери олган ва ордерга эга бўлмаган аёлнинг фарқи нимада?\nУ.А.: — Ҳимоя ордери олган аёл давлат ҳимоясига олинган бўлади. Унга нисбатан тазйиқ ёки зўравонлик ўтказган шахс, ҳимоя ордери амал қилиш муддатида қайтадан тазйиқ ёки зўравонлик ўтказса, 2061-моддаси асосида жавобгарликка тортилади. 2061-моддаси МЖКда 5 октябрь куни Ўзбекистон Республикасининг 640-сонли (Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида – таҳр.) қонуни билан амал қила бошлаган.\nҲимоя ордери бир нечта чекловларни назарда тутадиган ҳужжат ҳисобланади. Ҳимоя ордери A4 форматида размийлаштириладиган ҳужжат бўлиб, уч қиcмдан иборат. Биринчи қисми – тазийқ ва зўравонликдан жабрланган шахсга, иккинчиси – зўравонлик қилган инсонга берилади. Учинчиси – профилактика инспекторида қолади.\nҲимоя ордерида тазйиқ ва зўравонликни чеклаш бўйича турли чекловлар назарда тутилган. Бу 5 та чекловдан иборат:\n1) бевосита тазйиқ ва зўравонликни ўтказмаслик;\n2) тазйиқ ва зўравонлик ўтказган шахс жабрланган шахс билан бевосита алоқа қилмаслиги;\n3) тазйиқ ва зўравонлик ўтказган шахс, жабрланган шахс билан бир хонада бўлмаслиги;\n4) тазйиқ ёки зўравонлик ўтказган шахс жабрланган шахсга моддий-маънавий зарар етказган тақдирда унга шу зиённи қоплаши;\n5) тазйиқ ёки зўравонлик ўтказган шахс қурол олиб юриш ва сақлаш ҳуқуқига эга бўлса, ҳимоя ордери амал қилиш муддатида унинг рухсатномасини тўхтатиб туриш.\nЮқорида келтирилган беш чекловдан бири қўлланилса ва ҳимоя ордери амал қилиш даврида аёл киши яна тазийққа учраса, МЖКнинг 2061-моддасига, асосан, жавобгарлик белгиланади. Бундан ташқари, баъзавий ҳисоблаш киқдорининг бир бавараридан уч бараваригача жарима белгиланади ёки 15 суткагача маъмурий қамоқ тайинланади.\nФ.Н.: — Бир аёл неча маротаба ҳимоя ордери олиши мумкин?\nУ.А.: — Бу чегараланмаган. Aёл давлат ҳимоясига олиндими? Демак, биз уни ҳавфсизлигини таъминлаб беришимиз керак. Фуқароларнинг қонуний манфаатлари ва эркинликларини биз ҳимоя қилишимиз кераклиги, профилактика тўғрисидаги қонунда яққол кўрсатилган. Тазйиқ ва зўравонликдан жабрланган шахсга ҳимоя ордери бирламчи 30 кун муддатга берилса, агар тазйиқ ва зўравонлик хавфи бартараф этилмаса, унинг муддатини яна 30 кун муддатга узайтириш мумкин бўлади.\nБарчанинг хабари бор, Самарқанд вилоятида ва Мирзо Улиуғбек туманида оламшумул воқеа рўй берди. Уларга ҳимоя ордери бериш билан биргакликда жабр ўтказган шахслар жиноий жавобгарликка ҳам тортилди.\nФ.Н.: — Ҳимоя ордери олган аёл давлат ҳимоясида бўлади, деб айтиб ўтдингиз. Aслида Ўзбекистонинг ҳар бир фуқароси давлат ҳимоясида эмасми?\nУ.А.: —Тўғри айтяпсиз. Лекин бизда тазйиқ ва зўравонликдан жабр чекканларни ҳимоя қилиш айнан хотин-қизларга қаратилган бўлгани учун маъмурий ва жиноий жавобгарикка тортилмайдиган ҳолатларда ҳам ҳимоя ордери берилади. Барча фуқаролар қонун олдида тенг.\nБиласизми, ҳимоя ордери шунчаки ҳужжат эмас, келажакда ҳуқуқбузарликнинг олидини олишга қаратилган асос ҳисобланади. Aсосан, қизларимиз иффатли, ибо-ҳаёли. Улар шилқимликка дуч келадиган бўлса уялади, ўзида ҳам айб бор деб санашади. Aгар уларда ҳимоя ордери бўлса, ўзша аёлни ҳимоялаш бизни зиммамизда бўлади.\nФ.Н.: — Aгар ҳимоя ордерини фақат жабр чекканларга эмас, балки барчага берилса, шу каби тазйиқларни олдини олган бўлмаймизми?\nУ.А.: — Саволингиз яхши. Лекин бизга маълум бўлган факт бўйича ҳимоя ордерларини тақдим этамиз. Ҳимоя ордери берилишидан олдин ҳолат ўрганилади, тасдиғини топади, ундан кейин ҳимоя ордери бериалди.\nФ.Н.: — Зўравонликка учраётган аёл қаерга мурожаат қилиши керак ва унинг маълумотлари сир сақланадими?\nУ.А.: —Юқорида айтиб ўтилган “Хотин-қизларни тазйиқ ва зўравонликдан ҳимоя қилиш тўғрисида”ги қонуннинг 30-моддасида, шахсга доир маълумотлар сир сақланиши кафолатланган, деб кўрсатилган. Шу модда асосида барча шахсга доир маълумотлар сир сақланиши кафолатланган.\nФ.Н.: — Гендер тенглик, аёллар ҳуқуқи деяпмиз. Умуман, Ўзбекистонда аёлларга берилаётган ҳуқуқлар уларнинг мажбурияти соясида қолиб кетмаяптими?\nУ.А.: — “Хотин-қизларни тазйиқ ва зўравонликдан ҳимоя қилиш тўғрисида”ги қонун билан бирга “Хотин-қизлар ва эркаклар учун тенг ҳуқуқ ҳамда имкониятлар кафолатлари тўғрисида”ги қонун қабул қилинган. Мен буни жуда ҳам рамзий маънода қабул қиламан. Гендер тенглиги тўғрисидаги қонун бу аёлларга ортиқча имконият бериш дегани эмас, аёлларга қўшимча имконият бериш демак. Aгар аёл киши ўқишни истаса, ўқий олиши керак. Билими, имконияти, салоҳияти кучли бўлса ҳам юқори лавозимга тайинланмаган аёллар бор, бу томонлама уларга ёрдам бериш ҳам мумкин. Бундан ташқари шарқона тарбиямиз бор. Бу – аёллар сабр қилишидир. Aйрим ҳолатларда аёллардаги сабр-тоқат жабр етказиб қўймоқда. Aёлнинг сабридан кўп эркаклар фойдаланяпти. Aёл сабр қилиб, эркакнинг зуғумларига чидагани сари, эркак ундан ҳам баттарроқ зўравонлик қиляпти. Эркак кишида аёлнинг сабри сабаб зуғум ўтказсам ҳам чидайди, деган фикр пайдо бўлади.\nФ.Н.: — Бизнинг аёллар ўз ҳуқуларини билмайдими ёки жуда сабрлими?\nУ.А.: — Иккаласи ҳам. Бизда шундай аёллар борки, уларнинг сабрига тан берасиз. Шу билан биргаликда ўз ҳақ-ҳуқуқини билмайдиган аёллар ҳам бор. Сабрли аёллар ҳақ-ҳуқуқини билмайди, демайман. Билади, лекин аёлларга биринчи навбатда оила устун. Фикримча, 90 фоиздан ортиқ аёллар – оилапарвар. Улар биринчи навбатда оила тинчлигини устун қўяди. Шунинг учун ҳам эрта-индин яхши бўлар, деб кутади, сабр қилади.\nФ.Н.: — Йиллар давомида зўравонлик қурбони бўлаётган аёллар қанча?\nУ.А.: — Жиноий ҳуқуқий статистика тўғрисидаги маълумотлар прокуратурага берилган. Шу сабабли аниқ рақамлар келтиролмайман.\nФ.Н.: — Aёлларга бўлаётган зўравонликлар кўрсаткичи йиллар давомида ўсяптими ёки пасайиш ҳолатлари кузатилмоқдами?\nУ.А.: — Ҳамма нарса нисбатан ҳисобланади. Aгар реал оладиган бўлсак, Ўзбекистонда аҳоли сони ўсиб келяпти. Жиноят, ҳуқуқбузарлик – ижтимоий ходиса, инсоният билан биргаликда ривожланиб ёки кўпайиб келади. Шунинг учун мен ҳозир сизга фақат ҳимоя ордери бўйича айтишим мумкин. 1 октябр ҳолатига кўра, 6183 нафар аёлга ҳимоя ордери расмийлаштириб берилди. Бу рўйхатдагиларнинг 90% га яқини оила, турмуш доирасида жабр кўрган хотин-қизларимиздир.\nФ.Н.: — Ҳудудлар кесимида-чи?\nУ.А.: — Тошкент шаҳар, Тошкент вилоятида. Яна шу нарсага қайтамиз, қаерда аҳоли сони кўп бўлса, шу ерда химоя ордери олиш ҳам кўпроқ бўлади. Ундан кейин хотин-қизларнинг дунёқарашига ҳам боғлиқ. Тошкент шаҳри, Тошкент вилояти, Фарғона вилояти яна Самарқанд вилоятидаги аёллар дунёқараши бошқачароқ. Aйнан шу ҳудудларда химоя ордери кўпроқ сўрашади.\n6183 нафар хотин-қизларга химоя ордери берилган бўлса, 4280 та ҳолатда эридан хотинига нисбатан ҳимоя ордери расмийлаштирилган. 306 та ҳолатда қайнонадан келинга нисбатан, 167 та ҳолатда эса келиннинг қайнонага зулм ўтказиши ортидан ҳимоя ордери расмийлаштирилган.\nҲозир профилактика тўғрисидаги қонуннинг янги таҳрирдаги лойиҳаси ишлаб чиқиляпти, унда ҳимоя ордери барча жабрланган шахсларга нисбатан берилиши назарда тутилган. Бугунги кунгача фақат тазйиқ ва зўравонликдан жабрланганларга ҳимоя ордери берилган, юқоридаги қонун тасдиқланадиган бўлса, барча жабрланган, зўравонликка учраганларга ҳимоя ордери расмийлаштириб берилиши эҳтимоли бор.\nФ.Н.: — Ҳозирда қайси ёшдагиларга ҳимоя ордери керак бўляпти?\nУ.А.: — 6183 нафар хотин-қизларга ҳимоя ордери расмийлаштирилган бўлса, улардан 50 нафари 18 ёшгача бўлган қизлар. Вояга етмаган қизлар орасидаги ҳимоя ордерини олиш сабаби оила ва турмуш доирасида уларга бўлган зўравонлик. Онаси, отаси ва ака-опалари томонидан тазйиққа учраши сабабли мурожаат қилишган ва уларга ҳимоя ордери расмийлаштириб берилган.\n18-30 ёшдаги хотин-қизлар эса 1557 ёки 25% ни ташкил этмоқда. Зўравонликка учраётган аёларнинг кўп қисми эса 30 ёшдан ошган аёллар орасида аниқланмоқда.\n“Хотин қизларни тазйиқ ва зўравонликдан ҳимоя қилиш тўғрисида”ги қонун 2 сентябрда қабул қилинган бўлса, ушбу қонунга асосан Вазирлар Маҳкамасининг “Хотин-қизларни тазйиқ ва зўравонликдан ҳимоя қилиш тизимини такомиллаштириш тўғрисида”ги қарори жорий йилнинг 4 январь куни қабул қилинган. Вазирлар Маҳкамаси қарори асосида низом ишлаб чиқилган. Ушбу низомга асосан, хотин-қизларни тазйиқ ва зўравонликдан ҳимоя қилиш ва ҳимоя ордерини расмийлаштириб бериш ваколати, профилактика инспекторларига берилган. Юқорида айтилган сонлар 8 ой таҳлили ҳисобланади.\nФ.Н.: — “Сўнги вақтларда аёлларга нисбатан тазйиқлар кўп бўляпти. Бунга сизнинг фикрингиз...” саволи остида, аҳоли ўртасида сўровнома ўтказдик. Ёши катталар аёлларни ҳурмат қилиши кераклигини айтса, кўп миқдорда эркаклар тилидан ейди, деган жавобни айтишди. Буни тан олиш керак, албатта. Ҳимоя ордери сўраб мурожаат қилган аёлни оиласи ўрганилган вақтларда, аёлларнинг ўзи сабаб бўлган ҳоллари ҳам кузатиладими?\nУ.А.: — Aлбатта. Бизда шундай аёллар борки, ҳимоя ордерини ўзига байроқ қилиб кўтариб олишади. Бу билан, тили билан эрини унга қўл кўтаришига мажбур қилади. Aёллардан ҳам сўраган бўлардим, қилаётган ҳатти-ҳаракатларини ҳуқуқий томонини ҳам ўйлаш керак. Ҳар қандай вазиятда ҳам у ҳимоя ордерини нега олганини унутмаслиги керак. Қарс икки қўлдан чиқади. Aёллар ҳуқуқий билими, савиясини ошириши керак. Aёлларимизнинг ҳуқуқий билими юқори бўлса, ўзи қонун бузмайди шу билан бирга турмуш ўртоғини ҳам тўғри йўлга солади. Устоз ва мураббийлар кунида Президентимиз Индира Гандининг “Aгар битта қизга тарбия, илм-маърифат берадиган бўлсанг, бутун оилага тарбия бериб, илм-маърифатли қилган бўласан”, деган иборасини бежиз келтирмагандилар. Бизнинг хотин-қизларга жуда кўп нарса боғлиқ. Уйларга хотин-қизлар масаласи бўйича инспекторлар киришяпти. Сабаби зўравонликдан жабр кўрадиган аёл бўлса, профилактика инспектори эркак киши. Aёллар эркак кишига кўп нарсани айтолмайди. Aёл киши билан барча мавзуда гаплаша олади ва шунинг учун ҳам аёллар уйларга кириб ўрганади. Aёлларни дардларини билиб, унга ҳам қонуний ҳам ҳуқуқий, психологик, педагогик ва ижтимоий ёрдам беришга ҳаракат қиламиз.\nШундай вазиятлар бўладики, эркак киши ишга бормайди, иш топа олмайди, оилани эса тебратиш керак. Aйрим ҳолларда масъулиятсиз, айрим вақтда масъулиятли, аламини аёли ёки болаларидан оладиган эркаклар бўйича ҳам мурожаат бўлади. Aёл кетиб қолган, эркак эса иккита боласи ва онаси билан қолди. Шундай вазиятдан кейин у мунтазам равишда спиртли ичимлик ичишга ружу қўйган, онасини ҳафа қилиб, қизларини урган вақти бўлган. Бу ҳақда бизга маълум қилишган. Эркак кишини спиртли ичимликдан холи бўлиши учун даволанишга йўналтирдик. Оила ҳақида эса обдон ўрганишлар олиб боряпмиз. Aгар бу оилага аёлни қайтарсак, жуда яхши бўлади.\nФ.Н.: — Aёл ўзини ёқиб юборса, боласини етим қилди дейишади. Aёл калтак еб кўчага чиқса, тилидан еган дейишади. Қачонгача ўзбек аёли кўкарган кўзини беркитиб кўчага чиқиши керак? Зўравонликка учраган аёлга ҳимоя ордери бераётганда, бунга турмуш ўртоғининг муносабати қандай бўляпти?\nУ.А.: — Ҳимоя ордерини расмийлаштириш жараёнида оилани ўрганамиз. Юқорида айтганимдек, маҳалла оқсоқоллари, психологлар билан киришга ҳаракат қиламиз. Ҳимоя ордери бериб оилани пароканда қилмаймизми, деган фикр бизда ҳам бор. Фуқароларнинг ҳавфсизлиги, шахсий дахлсизлиги биринчи ўринда туради. Aгар биз ҳимоя ордерини бермасак ва оила сақланиб қолсин десак, бу оилада шу кунннинг ўзида жанжал бўлса ёки бунинг оқибатида оила аъзолари жабр кўрса ёки ҳаётдан кўз юмса, бизга бундай йўл билан аёлларни сақлаш нега керак?! Қош қўяман деб кўз чиқариш ярамайди.\nҲимоя ордери бераётганда, авваламбор, оиланинг хавфсизлиги ва бутунлигини ўйлаймиз, шу билан биргаликда, оила аъзоларининг хавфсилиги ҳам биринчи ўринда бўлиши керак. Юқорида айтганимдек, барчасига комплекс ёндашиш жуда керак. Биз кирадиган оилада эркак спиртли ичимлик ичган ёки гиёҳванд бўлса, уларга тиббий ёрдам берилади. Ҳуқуқий ёрдамга муҳтож бўлсалар ҳам дарҳол чора кўрилади. Яқинларини урган, озор берганда, ЖПКнинг маълум моддалари билан жавобгарликка тортилиши ҳақида тушунтирилади. Aйнан шундай вазиятларда эркаклар ҳам ўйланиб қолишяпти. Унинг қилаётган ҳаракати тегишли моддалар билан баҳоланади, шундан кейин улар ўзларини идора қилишни бошлаяптилар. Яна шуни айтишим мумкинки, 6183 нафар хотин-қизларга ҳимоя ордери берган бўлсак, улардан 2500 мингтага яқин оила яраштирилди. Шу билан бирга 269 та оила ажрашди. Юқорида айтиб ўтганим каби ҳолат кузатилди: Хоразм вилоятида аёл билан эркак ажрашиш учун ариза берган, мол-мулк низолари давом этаверган. Aёл ҳимоя ордери сўраб мурожаат қилган ва унга расмийлаштирилган. Эркак кишини МЖКнинг 52-моддасига асосан, судга ҳам олиб чиқилди. Лекин эр аёлини чақириб гаплашиб олишни таклиф этиб, уни бўғиб ўлдириб қўйяпти. Ҳимоя ордери олиб ҳам ўзини идора қила олмади. Ҳозир у эркак ЖПКнинг 97-моддасига асосан, жавобгарликка тортилди.\nФ.Н.: — Юқорида зўравонлик қурбони бўлгани каби зўравонлик қилаётган аёллар ҳам борлиги ҳақида гаплашдик. Aёл ва эркак бир хил жиноят қилса, уларга белгиланадиган жазо турлари бир-биридан фақр қиладими?\nУ.А.: — Қонун олдида барчамиз тенгмиз. Қонун олдида эркак ҳам, аёл ҳам тенг жазо олиши белгиланган. Шу билан бирга гуманизим принциплари бор, аёлнинг ёши, вояга етмаган фарзандлари инобатга олинади. Ёшини назарда тутарканман шуни айтиб ўтиш керакки, 60 ёшдан ошган аёл ва эркакларга ҳам енгилликлар берилади. Aёлни яна она, уй бекаси, турмуш ўтоғи деб қабул қилинади ва шулар инобатга олинади.\nгендер тенглиги ҳуқуқбузарлик ҳимоя ордери Тазйиқ ва зўравонлик Умида Абдуллаев\n12 Апрель 12:12 37630\n12 Апрель 16:27 28259\n12 Апрель 09:13 24835\n14 Апрель 12:33 23703\n13 Апрель 22:29 16792


Яллиғланишга қарши дорилар - Бу нима? - Онлайн Тиббий Энциклопедия MedLife.Uz\nЯллиғланишга қарши дорилар…\nЯллиғланишга қарши дорилар – яллиғланиш жараёнини сусайтиришда қўлланиладиган дорилар; улар сиртга, оғиз орқали, ректал ва инъекцион қўллаш учун мўлжалланган бўлиб, деярли барча дори шакллари ҳолида ишлаб чиқарилади.\nЯллиғланишга қарши дориларни қўллаш яллиғланиш жараёни қайси аъзода кузатилаётганлиги, унинг патогенези ва бошқа(лар)га боғлик.\nФармакологик фаол бирикмаларнинг турли гуруҳларига мансуб кўпгина дори воситалари яллиғланиши қарши таъсирга эга, улар яллиғланишнинг сабаблари, табиати ва таснфидан қатьи назар унга қарши таъсир кўрсатади.\nИнфекция сабабли яллиғланишда антибиотиклар ва бошқа(лар) кимётерапевтик воситалар қўлланилади, улар микроорганизмларнинг ҳаёт фаолиятини сусайтиради ва микрофлора муҳитидаги яллиғланиш жараёнига нисбатан таъсир қилади. Алоҳида кимётерапевтик воситалар (масалан, сульфаниламидлар, тетрациклинлар ва бошқа(лар)) ҳам яллиғланиш жараёнларини бартараф этади, лекин уларнинг самараси кам.\nКимёвий тузилишига кўра яллиғланишга қарши дорилар стероид ва ностероид гуруҳларга бўлинади.\nБуйрак усти безлари пўстлоғи гормонлари ва уларнинг синтетик ўриндошлари – глюккортикоидларнинг амалий аҳамияти катта бўлишига қарамай, улардан фойдаланганда баъзи нохуш ҳолатлар рўй беради. Шу боис уларни ўз билгича қабул қилиш ярамайди.\nЯллиғланишга қарши стероид воситаларга резорбтив (гидрокортизон, преднизолон, десаметазон ва бошқа(лар)) ва маҳаллий таъсир қилувчи (флюоцинолон ацетонид, флюметазон пивапат, бетаметазон ва бошқа(лар)) глюкокортикоидлар кириб уларнинг таъсири иммунодепрессив таъсир билан биргаликда намоён бўлади; ностероид воситаларга карбон кислоталарнинг баъзи ҳосилалри (пиразолон, оксикам ва бошқа(лар)) киради.\nБир қатор огриқ қолдирувчи дорилар ҳам яллиғланишга қарши дорилар сифатида ишлатилади. Булар яллиғланишга қарши таъсири жиҳатидан глюкокортикоилардан кучсизроқ, қўшимча касалликларни ҳам нисбатан кам келтириб чиқаради. Шу туфайли оғриқ қолдирувчи дорилар бўғимлар, мушаклар ва ички аъзолар яллиғланишида кенг қўлланилади. Улар анальгетик ва иситма туширувчи таъсирга эга. Кўпгина доривор ўсимликлар (масалан, бўйимодарон, маврак ва бошқа(лар)) баъзи тери ва шиллиқ қаватлар касалликларида яллиғланишга қарши яхши наф беради. Меъда-ичак йўллари яллиғланганда (айниқса, болаларда) шилимшиқ ҳолидаги дори буюрилади. У бевосита яллиғланишга қарши таъсир этмай, фақат шиллиқ пардани ўраб олади ва уни ҳар хил таъсирлардан сақлайди.\nБуриштирувчи дорилар ҳам яллиғланишга қарши кучсизроқ таъсир этади, улар, асосан, тери ва шиллиқ пардалар яллиғланганда ишлатилади. Буриштирувчи дорилар тўқиманинг оқсил моддалари билан биргаликда ҳимоя катлами ҳосил қилиб, шиллиқ пардаларни ва шикастланган сиртларни турли таъсиротладан сақлайди ва яллиғланиш жараёнининг авж олишига йўл қўймайди.\nАсептик яллиғланишда (айниқса, аллергик ёки аутоаллергик тўқималар шикастланганда) яллиғланишга қарши стероид воситаларнинг иммунодепрессив таъсири алоҳида аҳамиятга эга.\nИммунодепрессантлар, асосан, иммунитет ҳужайра омилига сусайтирувчи таъсир кўрсатиб, цитостатик таъсир ҳисобига яллиғланишнинг пролифератив босқичини бартараф этади.\nЯллиғланишга қарши дорилар келиб чиқиш сабаблари турлича бўлган яллиғланиш касалликларини даволашда қўлланилади. Улардан, кўпинча, рематизмга қарши восита сифатида фойдаланилади. Яллиғланишга қарши стероид воситалар миокардитлар, ўткир ва сурункали нефритлар, гепатитлар ва бошқа(лар) ички аъзоларнинг яллиғланиш касалликларини даволаш учун ишлатилади. Глюкокортикоидлар дерматология (масалан, экзема, дерматитлар, нейродермитлар ва бошқа(лар)да маҳаллий қўллаш учун), офтальмология (кератит, конъюнктивит, ирит, блефорит ва бошқа(лар)), оториноларингология (вазомотор ва аллергик ринитлар, ташқи эшитиш йўллари яллиғланиши) амалиётида қўлланилади.


«Очиқ мулоқот» мутасаддиларни халққа яқинлаштиряпти - zarnews.uz\n2018 йилда ўтказилган “Очиқ мулоқот” дастурида туманимизнинг 26 нафар фуқаролари томонидан 28 та мурожаатлар билдирилди. Халқимизнинг турмуш тарзида учраётган муаммолар, туман ижтимоий-иқтисодий юксалиши билан боғлиқ масалалари билан жиддий шуғулландик. Чунки бу мурожаатларни ўзимиздан ташқари, вилоят ҳокимлиги, туман жамоатчилиги, қолаверса, вилоят телерадиокомпанияси ижодкорлари ҳам назоратга олиб туришди. Бунинг самарасида илк мулоқотимизда билдирилган масалалар тўлиқ ижобий ҳал этилди.\nТеглар: ҳоким Иштихон Очиқ мулоқо\nИштихондаги йўл 25 ноябргача таъмирланиши айтилди


Туркия бош вазири вояга етмаганлар билан боғлиқ қонун лойиҳасини рад этди\n17:29 / 22.11.2016\nТуркия бош вазири Бинали Йилдирим вояга етмаган қиз билан жинсий алоқада бўлган эркакка нисбатан, агар жабрланувчига уйланса, жиноий иш қўзғатмаслик бўйича қонун лойиҳасини рад этди. Бу ҳақда BBC қилмоқда.\nБош вазир ўз қарорини ҳужжат бўйича парламентда овоз бериш бошланишидан аввал қабул қилган.\nТаъкидланишича, қонун лойиҳаси мамлакатнинг ўзида норозиликлар тўлқинига ҳамда халқаро майдонда кенг муҳокамаларга сабаб бўлган эди. Ҳужжат танқидчиларининг фикрича, бу қонун зўрлаш ҳолатлари кўпайишига ва вояга етмаганлар никоҳи кўпайишига олиб келиши мумкин эди.\nБундан аввал, Туркия парламенти депутатлари шу мазмундаги қонун лойиҳаси бўйича овоз бериши ҳақида хабарлар пайдо бўлган эди.\nТуркия парламент қонун лойиҳаси Бинали Йилдирим


КАТТА ХОНАДОННИНГ КАМТАP СОҲИБИ - AmuNews.uz - энг сўнгги янгиликлар\nАтрофимиздаги олам ўз гўзалликлари билан қалбимизга туташ. Биз унга интиламиз, олам гўзалликларидан завқ ва баҳра олиб яшаймиз. Бу Аллоҳ бизга – инсон зотига ато этган чексиз имконият – ҳаёт завқи!\nБаъзан оила даврасида, баъзан умр йўлдоши Ниёзжон она билан ёлғиз қолганида Йўлдош ота Собиров босиб ўтган умр йўлларини хаёлдан ўтказиб:\n– Ёмон яшамадик, кампир, – деб қўяди мамнуният билан.\nЙўлдош отанинг ўз умр йўлларидан кўнгли тўлганича бор. Ахир эсини таниганидан бери қўли меҳнатдан, қалби эзгуликдан айро бўлмади. Ота-онасининг қаватига кириб, илк меҳнат фаолиятини бошлаганида Йўлдош Собиров ҳали ўсмир ёшда эди. Ўша пайтлари “15 ёшли бола нега далага ишга чиқаётир?”, – деган савол ҳеч кимнинг хаёлига келмас, собиқ Манғит давлат хўжалиги ишчилари орасида Йўлдош Собиров каби ўсмир ёшлар кўпчиликни ташкил қиларди.\nЎшанда 1963 йилнинг илк баҳори эди. Мактабдаги ўқишидан кейин хўжалик ишчилари билан бирга турли ишларни бажаришда тепа-тенг кунлик нормани уддалаётган 15 яшар Йўлдош Собиров ва у тенги болаларга иш ҳақини ҳисоблашда бироз кам маош ёзиларди.\n– Нега? Ахир бизлар нормани катталар билан баравар бажараётирмиз-ку!\n– Ҳали сизлар боласизлар, – дерди ҳисобчи кўзларига тик боқиб. – “Бош билак” (катта ёшдаги) ишчилар билан баравар маош олишингиз мумкин эмас.\nЙўлдош Собиров бу каби адолатсизликларга кўп бора дуч келган ва ҳар доим фидойилик билан қилган меҳнати муносиб баҳоланмаганидан дили оғриган. Шундай пайтларда ота-онасига:\n– Мен, албатта, ўқийман, ҳали кўрасизлар, бундай адолатсизликларга қарши курашаман! – дерди астойдил.\nЙўлдош Собировнинг қалбида уйғонган бу иштиёқ чинакам орзуга айланди. 1965 йилда умумтаълим мактабини муваффақиятли тугатиб, Тошкент Давлат политехника институтига ўқишга кирди. 1970 йилда институт тақсимот комиссияси қарори билан ўзи туғилиб-ўсган Манғит шаҳрига олий маълумотли муҳандис-механик дипломи билан қайтиб келди. Манғит пахта тозалаш заводида иш меъёрини белгиловчи мутахассис, чилангар-ишчи, кейинчалик иқтисодчи вазифаларида ишлади. Ўзига нисбатан ўта талабчан, ҳалол ва фидойи бу йигит нафақат ўзи меҳнат қиладиган жамоаси, балки туман раҳбариятининг ҳам назарига тушди.\n1974-1975 йилларда туман фирқа қўмитаси инструктори лавозимида ишлаган Йўлдош Собировнинг ташаббускорлиги, ишчанлиги, билимдонлиги алоҳида эътироф этилиб, 1975 йилда Амударё туман ёшлар ташкилотининг 1-котиблигига тайинланди. Йўлдош Собиров вақт ўтган сари ҳаётни мукаммал ўрганишга, зиддият ва нуқсонлардан хулосалар чиқариб яшашга ўрганди. Қийинчиликлар қаршисида тиз чўкмади, балки ҳар қандай муаммога ўз вақтида ечим топишга интилди ва буни ҳаёти давомида ўз иш фаолиятида метин қоидага айлантирди.\nЎтган асрнинг 1978-1979 йилларида 44-автокорхона директори, 1979-81 йилларда Манғит шаҳар Кенгаши раиси лавозимида фаолият юритган Йўлдош Собиров автокорхона маъмурий биноси, корхона ишчилари учун кўпқаватли турар жой, болалар боғчаси қурилишларини беш йилликлар режасига киритиш учун қалин иш папкасини қўлтиқлаб кирмаган идораси, бош суқмаган эшиги қолмаганди ўшанда. Минг бир машаққат билан бу муаммолар ечимини топганида иш столида Манғит шаҳридаги марказий кўчалардан бирини асфальтлаш, шаҳарда ва шаҳар атрофи халқа йўлида автобус қатновини йўлга қўйиш масалалари кўтарилган халқ аризалари пайдо бўлди. Яна елиб-югуриш, бу муаммоларни ҳал этиш бўйича таклифлар билан юқори ташкилотларга асосли ҳужжатлар тайёрлаш...\nШундай кунларнинг бирида унга яна бир ишонч билдиришди. Тумандаги оқсаётган соҳалардан бири – маиший хизмат кўрсатиш бошқармаси бошлиғи лавозимига тайинлашди.Ёшлар ташкилотида 1-котиб вазифасида ишлаганида катта-катта ташаббуслар билан чиқиб, пахтачилик ва чорвачилик йўналишларида ёшлар бригадаларини тузиб, бу бригадалар тажрибаларини бутун туманда оммалаштирган, замонавий стадион, шаҳар марказида шинам санъат саройи қурилишларига бош-қош бўлган Йўлдош Собировнинг ишчанлик, талабчанлик ва ташаббускорлик хислатлари туман маиший хизмат кўрсатиш бошқармасини қолоқлик ботқоғидан олиб чиқишда қўл келди. Соҳада кескин бурилишлар ясалди. Бошқарма ихтиёрида тамоман янги тармоқ – мебелсозлик ривожланди, пуллик хизмат кўрсатиш турлари кўпайди. Энг чекка қишлоқлар марказларида аҳолига маиший хизмат кўрсатиш шохобчалари ташкил этилди.\nЎз меҳнат фаолиятининг асосий қисмини турли соҳаларга раҳбарлик қилиш билан ўтказган Йўлдош ота Собиров туман Назорат инспекцияси бошлиғи лавозимида ишлаган даврларини “иш фаолиятимдаги энг беором кечган йиллар” деб атади. 6 йил давомида мазкур инспекцияни бошқарган Йўлдош Собиров инспекцияга келиб тушган ҳар бир ариза ва шикоят билан жиддий шуғулланди, ҳақиқат учун курашди, эгилди, лекин синмади. Халқ манфаати ва адолат ғояларини ҳимоя қилиш йўлида асло чекинмади. Бу борадаги фаолияти кимларгадир ёқмади, катта-катта минбарлардан туриб Йўлдош Собировнинг номига танқидлар, койишлар айтилди.\n– Тўғрисини айтсам, Назорат инспекцияси раҳбари вазифасида ишлаганимда журналист Саъдулла Хўжаниёзов менга катта ёрдам берган, буни яширмайман ва ҳамиша ундан миннатдорман – дейди Йўлдош ота ўша даврни эслаб.\nҲалоллик – ҳақ кўнгиллиларни бирлаштиради, деганлари нақадар рост. Йўлдош ота Собиров ўтган 71 йиллик умри давомида салкам 50 йил халққа ҳалол ва фидойи хизмат қилди. Деярли 30 йил турли раҳбарлик лавозимларида ишлади. Беминнат хизматлари ҳукуматимиз томонидан муносиб баҳоланиб, Қорақалпоғистон Pеспубликаси Олий Советининг фахрий ёрлиғи ҳамда “Шавкатли меҳнати учун” медаллари билан мукофотланди. Болаликдан қадрдон дўсти, синфдоши Ниёзжон она билан қурган аҳил оила чаманида 6 нафар ўғил-қизни тарбиялаб, элга қўшди. Умр йўлларига, ортига назар ташлаб, Ниёзжон онага мамнуният билан:\n– Ёмон яшамабмиз, кампир! – дея шукрона келтиришлари, албатта, ҳавасга лойиқ.\nАхир фарзандларининг барчаси ўқимишли. Қизлари Маликахон, Моҳирахон, Нодирахон, ўғиллари Отабек ва Нурбекжонлар онасининг касбини танлашди – ўқитувчи! Шоирахон қизи тадбиркор. Интилувчанлик ва ташаббускорлик, одамларни ортидан эргаштира олиш қобилиятлари Йўлдош отадан ўтган чоғи, катта ўғил Отабек Йўлдошов туман Халқ таълими бўлими раҳбари, Нурбекжон эса 5-сонли умумтаълим мактаби директори.\nБири-биридан хушсурат, хушхулқ келинлари Шоирахон билан Насибахонларнинг уй тутишлари, рўзғорим, уйим-жойим, деб туришлари ҳавасга муносиб. Бу ёғини сўрасангиз, пир-у бадавлат Йўлдош ота Собиров ва Ниёзжон оналарнинг меҳр-муҳаббат чаманидан илдиз отган Собировлар оилаларида 20 нафар билағон, эпчил, хушмуомала неваралар, 2 нафар жажжи чеваралар улғайишмоқда.\n– Кексаликнинг гашти ҳам, ифтихори ҳам шуда, – дейди Ниёзжон она меҳр билан.\n– Ҳаётнинг гўзаллиги де, кампир! – умр йўлдошига самимият билан боқади Йўлдош ота.\n– Минг-минг шукур, шундай дориломон кунларга, ўғил-қизлар қувончига етказганига шукур. Қани, отаси, бир дуо қилинг.\n– Илоҳо омин, барчага фарзандлар камолини кўриб, улуғ ёшларга етиш насиб қилсин. Юртимиз тинч, халқимиз хотиржам, ҳаётимиз гўзал дамларга тўлиқ бўлсин!


Ўсимликлар саломатлигини асрасак, турмушимиз фаровонлигини таъминлаймиз\n16 Апр 2020 1341\nБугунги таҳликали давр — коронавирус пандемияси шароитида мамлакатимизда озиқ-овқат хавфсизлигини таъминлаш вазифасини давлат ўз зиммасига олиб, муваффақиятли амалга ошириб келмоқда. Мамлакатимиз раҳбари раислигида 10 апрель куни қишлоқ хўжалигини ривожлантириш масалаларига бағишлаб ўтказилган видеоселектор йиғилишида ҳар бир вилоят ва туман учун илмий асосланган тавсиялар ишлаб чиқилиб, уларга мувофиқ агротехник тадбирларнинг тўғри йўлга қўйилишини ташкил этиш муҳимлиги қайд этилди. Ғаллани озиқлантириш, занг касаллиги, зараркунанда ва бегона ўтларга қарши кимёвий ишлов бериш каби масалаларга ҳам алоҳида тўхталиб ўтилди.\nБугунги кун ва тарих сабоқлари\nБМТнинг Озиқ-овқат ва қишлоқ хўжалиги ташкилоти (ФАО) маълумотларига кўра, инсон озиқ-овқатининг 80 фоизини ўсимлик маҳсулотлари ташкил этади ва жаҳон бўйича унинг бир йиллик савдо айланмаси 1,1 триллион долларга тенг бўлиб, бунинг асосий қисмини, яъни 82 фоизини озиқ-овқат маҳсулотлари эгаллайди.\nФАО 2020 йилни “Ўсимликлар саломатлигини асраш халқаро йили” деб эълон қилгани бежиз эмас. Қишлоқ хўжалигида ҳосилни сақловчи муҳим тизимга етарли эътибор берилмаса, ўсимликлар зараркунанда ва касалликлар туфайли доимий ва ўта жиддий хавфга учрайди. ФАОнинг Ўсимликлар ҳимояси ва карантини халқаро конвенцияси котибияти маълумотига кўра, зарарли организмларга ўз вақтида ҳеч қандай чоралар қўлланилмаса, бу ҳолат ачинарли ва тиклаш мушкул бўлган оқибатларга олиб келиши мумкин. Бугунги кунда зараркунандалар ва касалликлар туфайли 20 дан 40 фоизгача ҳосил йўқотилиб, пулга чаққанда йилига 220 миллиард долларни ташкил этади.\nЗарарли организмларнинг глобаллашиб, бир қитъадан бошқасига тарқалишига ўсимлик маҳсулотлари, яъни уруғлар, кўчатлар, мевалар ва бошқа омиллар сабаб бўлган. Юқумли касалликларни, асосан, вируслар, фитоплазмалар, бактерия ва замбуруғлар келтириб чиқаради. Уларнинг зиёнига тарихда кўп бора гувоҳ бўлинган. Масалан, 1942-1943 йилларда Жанубий Осиёнинг шимоли-шарқий қисмида асосий озуқа бўлган шолининг гельминтоспориоз касаллиги тарқалиб, “Бенгалия очарчилиги”ни юзага келтирган ва натижада кўплаб инсонлар ёстиғини қуритган. Бундан ташқари, яқин ўтмишда тарқалган буғдойнинг поя занги қўзғатувчисининг янги рассаси — Ug99 Африканинг Уганда давлатида пайдо бўлиб, 50 фоиздан 100 фоизгача буғдойзорларни зарарлаган. Кейинчалик у Кения, Эфиопия, Танзания, Мозамбик, ЖАР, Эритрея ва Зимбабведа экинларга катта зарар келтирган.\nЎзбекистон Президентининг 2018 йил 28 мартдаги “Ўсимликлар карантини бўйича давлат хизмати фаолияти самарадорлигини оширишга доир қўшимча чора- тадбирлар тўғрисида”ги қарори ўсимликларни ҳимоя қилиш соҳасида муҳим бўлган тадбирларни ташкил этиш, амалга ошириш ва соҳада туб бурилиш ясади. Дунё олимларининг бу борадаги узоқ йиллик тадқиқотлари натижалари етиштирилаётган экинлар ҳосилини сақлаб қолишда илмий-амалий манба бўлиб хизмат қилмоқда. Бугунги кунга қадар яратилган агротехнологияларнинг барчаси ҳам ишлаб чиқариш амалиётига тўлиқ жорий этилмаган ёки улардан унумли фойдаланилмаяпти. Шу боис, мамлакатимиз озиқ-овқат хавфсизлигини таъминлашда ўсимликларни ҳимоя қилиш тизимининг ривожи нафақат аҳоли саломатлиги, балки экспорт салоҳиятини оширишда ва ўзбек брендини мустаҳкамлашда муҳим ўрин тутади.\nМамлакатимизда бу тизим фермер хўжаликлари, агрокластерлар ва аҳоли томорқа эгаларига хизмат кўрсатиб, етиштирилаётган экинлар ҳосилини сақлашда ўз ҳиссасини қўшиб келмоқда. Бу борада Тошкент давлат аграр университети олимлари томонидан ишлаб чиқилган инновацион хизмат тури - Ўсимликлар клиникаси фаолияти республиканинг барча туманларида йўлга қўйилди.\nЯнги хизмат ва малакали кадрлар\nПрезидентимизнинг 2018 йил 19-20 январь кунлари Сурхондарё вилоятига ташрифи давомида Ўсимликлар клиникаси хизматини барча туманларда кенг жорий этиш бўйича топшириғи ва Вазирлар Маҳкамасининг 2018 йил 15 сентябрдаги “Ўсимликлар клиникалари фаолиятини ташкил этиш чора-тадбирлари тўғрисида”ги қарори тизим фаолиятини янги босқичга олиб чиқишда ҳуқуқий таянч вазифасини ўтамоқда. Ҳозир Ўсимликлар клиникалари сони 145 тадан ортиқ бўлиб, уларнинг нафақат ўсимликларни ҳимоя қилиш, балки аҳолига уруғчилик, кўчат етиштириш, ўғитлаш, юқори ҳосил етиштириш ва бошқа инновацион технологияларни жорий этиш билан ҳам шуғулланиши режалаштирилмоқда.\nРеспубликамиз учун бошоқли дон экинларининг занг ва қоракуя касалликлари, мевали дарахтларнинг бактериал куйиш ва монилиоз, кластоспориоз, парша, ун шудринг, сабзавот экинларининг фузариоз, альтернариоз, барча қишлоқ хўжалиги экинларининг вируслари ва фитоплазмалари иқтисодий хавфи юқори бўлган ўсимлик касалликлари турларига киради. Экологик муаммолар вужудга келиши натижасида қишлоқ хўжалиги экинларида бир қатор касалликларнинг авж олиши кузатилмоқда. Уларни олдиндан аниқлаб, профилактик чоралар кўриш эса етиштирилаётган ҳосилни 90-95 фоизгача сақлаб қолиш имконини беради.\nПрезидентимизнинг 2019 йил 19 августдаги “Тошкент давлат аграр университети фаолиятини янада такомиллаштириш чора-тадбирлари тўғрисида”ги қарорида аграр соҳадаги кадрлар сифатини ошириш ва уларни рақобатбардош қилиб тайёрлаш бўйича қатор вазифалар белгиланди. Университетда “Ўсимликларни ҳимоя қилиш” (асосий экин турлари бўйича) ҳамда “Ўсимликлар ва қишлоқ хўжалиги маҳсулотлари карантини” таълим йўналишлари такомиллаштирилган ҳолда янгидан ташкил этилиши ва ушбу йўналишларга талабаларни қабул қилиш квотаси икки баробар оширилиши малакали, рақобатбардош кадрлар етиштириш, мавжуд муаммоларни ҳал этишда таянч вазифасини бажаради.\nЭҳтиёт бўлганни эгамнинг ўзи асрайди\nХўш, ўсимликларни ҳимоя қилишга қишлоқ хўжалиги маҳсулотлари ишлаб чиқарувчилари, фермер, деҳқон ва томорқа хўжаликлари раҳбарлари жиддий эътибор беряпти, дея оламизми? Олимлар ва мутахассисларнинг бу борада бераётган тавсиялари амалиётда неча фоиз бажариляпти? Дейлик, бир фермер тавсияларга итоат этиб, ҳимоя усулларини тўлиқ қўллаяпти. Унинг ёнидаги фермерлар-чи? Афсуски, йўқ!\nНатижада тавсияларни амалга оширган фермер ҳам кутилган натижани ололмай, ишлов бермаганларга нисбатан кўпроқ иқтисодий зарар кўриб, ҳафсаласи пир бўлади. Оқибатда шу ҳудудни кейинги ёки ундан кейинги йили ёппасига касаллик, зараркунанда, ҳашаротлар босиб ҳосил нобуд бўлгандагина одамларнинг кўзи очилиб, бирлашиб кураш йўлларини излай бошлайдилар. Қачонки, улар илмий мутахассисларнинг кўрсатма, тавсияларига тўлиқ риоя қилинган ҳолдагина офатни енгадилар. Бундай ҳолат тарихда жуда кўп маротаба қайд этилган.\nМамлакатимиз бўйича кўп йиллик қимматли тажрибани ёдга олсак. Олтиариқлик миришкорлар ҳақида гап кетганда фақат юртдошларимиз эмас, балки Россия, Европа, Осиё давлатлари фуқаролари ҳам олтиндек товланган узум бошларини кўз олдиларига келтирадилар. Ҳозирги даврда бу ерда йил давомида ишкомда янги узиладиган узум бор. Йилнинг оғир ёки яхши келишини баҳона қилмай, муттасил равишда мўл ва сифатли ҳосил олишга эришадилар.\nБунинг асосий сабаби — жами узум етиштирувчилар бир жамоадек бирлашиб, бир-бири билан тажриба алмашишади. Ўсимликлар ҳимояси бутун ҳудуд бўйича ўтказилиб, бирорта хўжалик четда қолмайди. Ҳозирги даврда ушбу вазифани Ўсимликлар клиникаси ўз зиммасига олиб, ҳосилдорлик янада мўл бўлишига, экспорт ҳажмини орттиришга хизмат қилмоқда.\nБизнинг асосий мақсадимиз шу каби тажриба мактабларини республикамизнинг барча ҳудудларида асосий экин турлари бўйича ташкил этиш, фермер, деҳқонларимизнинг илмий салоҳиятини ошириш ҳамда юртимиз фаровонлигини мустаҳкамлашдир.


Қирғизистон собиқ президентлари дахлсизлик ҳуқуқидан маҳрум қилинди » Новости Узбекистана сегодня: nuz.uz\nНовости Узбекистана → Жахонда → Қирғизистон собиқ президентлари дахлсизлик ҳуқуқидан маҳрум қилинди\n17-05-2019 14:15 0 784 Рейтинг0 Чоп этиш\nҚирғизистон собиқ президентлари дахлсизлик ҳуқуқидан маҳрум қилинди.\nҚирғизистон президенти Сооронбай Жээнбеков “ҚР президенти фаолиятининг кафолатлари тўғрисида”ги қонунга ўзгартириш ва тузатишлар киритиш ҳақидаги ҳужжатни имзолади. Ушбу қонун билан эндиликда Қирғизистонда собиқ президентлар жиноий жавобгарликка тортилиши мумкин.\nАтамбаев ҳибсга олиндими? Қирғизистон миллий хавфсизлик қўмитаси маълумот берди. Мазкур қонун Жоқорғу Кенеш томонидан жорий йилнинг 4 апрель куни қабул қилинганди.Қонун ташаббускорлари Жоқорғу Кенеш депутатлари Курманкул Зулушев ва Исхак Масалиев.\nҚонун билан собиқ давлат раҳбари президентлик ваколати якунланганидан сўнг ёки лавозимидан четлаштирилганда айрим ҳолатларда жиноий жавобгарликка тортилиши мумкин. Шунингдек, янги қонунга мувофиқ, собиқ президентларга сиёсий лавозимларни эгаллаш таъқиқланади.


Юқтирганлар 71774 киши\nСоғайганлар 69054 киши\nВафот этганлар 603 киши\n11:00 / 07.11.2017\nФото: @kun.uz / Бўка тумани\nЁш врач танишим бор. У минг орзулар билан туман поликлиникасига ишга келди. Қачон суҳбатлашсак: “Ака, тиббиёт касб эмас – фан. Тинимсиз ўқиб, ўз устида ишламаган врач ривожланишдан тўхтаб қолади” деган гапни такрорлагани-такрорлаган. Куну-тун изланиб, беморлар дарди билан яшаётган – ҳаракатдаги врач эди у. Олийгоҳда ташкилотчи бўлгани ишига халақит бергани рост. Сабаби, “каттаконлар” ташкилотчи кишида раҳбарлик қобилиятини тез англашди. Иш бошлаганига икки йил ўтмай: “Туман поликлиникасига бош шифокор бўлдим” дея қўнғироқ қилганида юрагим эзилди. Бунинг боиси ўзимга аён.\nТабриклаган киши бўлдим. Қўл остидагилардан ўз ишига маъсулият билан ёндашишни талаб қила бошлагани ҳақида кўп гапириб, муассасани анча тартибга ҳам келтириб қўйди.\nЎтган ҳафта танишим ходимларини пахта теримига жалб қила олмагани сабаби билан ишдан олишибди. Поликлиникасига бордим. Йўлак тўла бемор. Ёш келинчакни қўлида биғиллаб турган чақалоқларни кўриб, таажжубланасан, киши. Врач ва ҳамшираларнинг ярми “миллий ифтихоримиз бўлган пахта йиғим-теримида” экан.\nТошкент вилоятидаги пахта далаларида шифокорлар ва андижонлик ўқитувчилар теримга жалб этилган\nБош шифокор пахта билан тиббиёт, инсон саломатлиги ўртасидаги боғлиқликни топа олмай ишдан кетибди.\nВилоятдаги барча туманларда тузилмалари бўлган ташкилот раҳбари фиғони фалакка чиқиб айтиб берди: “Барча муассасаларимиздан 5 нафардан ходим олиб, чекка туманга ётоққа теримга борадиган бўлдик. Шарт-шароитлар билан танишгани борганимизда, чўл туманида бир вақтлар минерал ўғитлар дорихонаси бўлган бинони кўрсатишди. Ҳеч қандай тайёргарлик кўрилмаган жой экани маълум бўлгач, туман мутасаддилари ва агромассив раҳбарларига қилган мурожаатлар елка қисиш билан якунига етди. 55 нафар киши учун ётоқ, овқатланиш жойи, ҳожатхонани эпақага келтиришга икки кун вақт сарфладик. Табиийки, барча харажатлар ўзимизнинг ҳисобимиздан. Энг қизиғи терим бошланганида бўлди. Пахта теримига тушгач, уни олиб кетгани трактор йўқ. Фермерга қўнғироқ қилсак у келиб: “Мана хўжалик муҳри. Ўзинглар териб, трактор топиб, пахта пунктига топшириб келаверасизлар” дейди.\nПахта мавсуми олдидан: “Йиғим-теримни уюшқоқлик билан ўтказиш” ҳақида машваратлар ўтади. Унда туманлардаги агромассивларга “Ҳашарчиларга барча шарт-шароитлар яратилсин” деган буйруқ берилгани ёдимда. Ходимлар менга: “Ётиб қийналгандан кўра, пул йиғиб пахта сотиб ола қолайлик” дейишади. Юқоридаги раҳбарлар эса ҳар куни одам сони ва терилган пахта ҳақида сводка сўрашни қўймайди. Пахта ўзи кимга кераклигини била олмай ҳалакмиз”.\nУчинчи синфда ўқийдиган қизим мактабдан янги гап топиб келди. Айтишича, уларнинг синф раҳбари пахтага ётоққа кетганлиги сабаб, энди иккита синфга бир ўқитувчи дарс ўтар экан. Машғулотлар тушдан кейин ўтиладиган бўлибди. 70 болага бир ўқитувчи. Синф раҳбарига қўнғироқ қиламан: “Опа, пахтага бормайман, десангиз бўлмайдими?”. Муаллима эса: “Иложи йўқ. Ўзим бормасам, ўрнимга одам жўнатишим керак экан. Излаб кўрдим. Топган одамим ўн беш кунга бир миллион сўради. Хабарингиз бор, бу йил ўғил уйладим. Камхаржлигим учун ўзим кетяпман. Бу йил нафақага чиқаман. Муроса қилишга мажбурмиз”, дейди. Бошланғич синф ўқитувчисининг бу гапи ҳам юракни эзади.\nНаҳотки, юрт келажагидан кўра пахта муҳимроқ бўлса?..\nЮртимиздаги ижобий ўзгаришларни кўриб хурсанд бўлаяпмиз. Жамиятимизда - шахс омили биринчи ўринга қўйиляпти. Раҳбарлар оддий аҳоли олдига дардини эшитиш учун отдан тушиб, халқ олдига пиёда бораётгани ўз самарасини бераётгани ижобий ҳолат.\nАйтишларича, кейинги йилдан пахта терими ҳам бошқача бўлар экан. Масалан мен мана шунга ишонаман. Ҳамма ўз ишини қилиши керак.\nАхир, қишлоқ хўжалиги ўз аравасини тортадиган пайт етиб келган.\n09:10 / 20.11.2020\n«Бизга шунчаки ҳаво керак...» – Попнинг Хўжаободида одамлар нафас олишга қийналмоқда. Сабаб – носоз пахта заводи\n08:41 / 18.11.2020\nПрофессор-ўқитувчилар илмий салоҳияти энг юқори ОТМлар маълум қилинди\n19:29 / 13.11.2020\nМактабларда SCIENCE фани жорий этилади. Ўқитувчиларни қизиқтираётган саволларга жавоблар


Nintendo дастурчиларни ишга таклиф қиляпти: маош ва шароитлар ҳайратомуз! - Terabayt.Uz\nNintendo дастурчиларни ишга таклиф қиляпти: маош ва шароитлар ҳайратомуз!\nКейинги пайтларда ўйинлар ишлаб чиқувчи компанияларда ишлаш шароитлари оғирлиги ҳақида хабарлар кўпаймоқда. Бунинг устига, ўйинлар индустриясининг Activision Blizzard, Electronic Arts, ArenaNet ва CD Projekt каби бир нечта вакиллари кўплаб ходимларини ишдан бўшатмоқда.\nАммо Nintendo компанияси ўз ходимлари ва унда ишлашни истовчилар учун деярли идеал шароитларни таклиф этяпти, дейди таҳлилчи Дэниэл Аҳмад. Ушбу япон компанияси ўзининг расмий сайтидаги вакансиялар саҳифасини янгилаган ва унда кишининг кўзини қувнатувчи рақамлар ўрин олган.\nМаълум бўлишича, Nintendo ходимларининг маоши йилига ўртача 80 000 АҚШ долларини ташкил этар экан. Улар ҳар йилнинг июнь ва декабрь ойларида бонус олишдан ташқари, ҳар йил апрелда оширилган ойлик олишади. Уларда иш куни 7 соату 45 дақиқа давом этади – ҳатто саккиз соат ҳам эмас! Компания ходимларининг ўртача ёши 38,6 бўлиб, аксарияти ушбу корпорацияда 13,5 йилдан бери ишламоқда.\nNintendo бу йил 81 нафар янги битирувчини ишга қабул қилишни режалаштирган, 2018 йилда эса 59 нафар олий ўқув юрти битказувчиси ўз карьерасини шу компанияда бошлаган.\nТаҳлилчиларнинг тахминича, Nintendo шу тариқа бошқа компаниялар ёппасига ишдан бўшатаётган ишчилар орасидан ходимлар орасидан истеъдодлиларини ўзига оғдириб олишни режалаштирган.\nЎҚИНГ: Дипломсиз ҳам ойлик маоши 10 миллион сўмлик касбни тезкорликда ўрганинг!


Электр энергияси таъминотидаги тақчиллик нега рўй берди? » Chiroqchi tuman hokimligi rasmiy web sayti\nchiroqchi.uz » Uz » Электр энергияси таъминотидаги тақчиллик нега рўй берди?\nБугунги кунда ижтимоий тармоқларда аҳолининг электр-энергияси таъминотидаги тақчилликлар юзасидан норозиликлари бўйича турли хабарлар тарқалиб, кенг муҳокамага сабаб бўлмоқда. Чироқчи туманида ҳолат ҳақиқатдан ҳам шундайми?\nАпрель ойининг 8 санасидан 9 кунига ўтар кечасида ёғган қалин қор об-ҳавонинг кескин совиб кетиши натижасида туманимизнинг баъзи ҳудудларида электр-энергиясида чекловлар бўлгани рост. Туман ҳокимлиги бу масалага жиддий эътибор қаратиб, муаммоларни бартараф этиш чораларини кўрмоқда.\nЭлектр-энергия тизимидаги танқисликни бартараф этиш, туманимиз аҳолисини карантин вақтида узлуксиз электр энергияси билан таъминлаш мақсадида туман электр тармоқлари корхонаси томонидан авария содир бўлган манзиллар аниқланиб, муаммолар бартараф этилмоқда. Корхона томонидан олиб борилаётган амалий ишлар натижасида туманимизда электр энергияси таъминотида ижобий ўзгаришлар рўй бериб, тармоқдаги чекловлар кескин камайди. Электр-энергияси таъминоти барқарор ҳолатга тушиб, узилишларнинг кескин камайгани ҳам буни яққол кўрсатиб турибди.\nИстеъмолчилар томонидан электр лениялари яқинида экилган турли дарахтларнинг баҳор қори эгиши ва синдириши натижасида тармоқда узилишлар кузатилди. Синовли кунларда бор имкониятдан оқилона фойдаланиб, куну тун меҳнат қилаётган соҳа мутахассислари билан бирдам бўлиши, электр энергиясидан хавфсиз ва оқилона фойдаланишлари ҳам муҳим аҳамиятга эгадир.\nАпрелда ёғган қор натижасида жойларда кўзда тутилмаган авария ва носозликлар юз бериб, ҳақиқатдан ҳам, охирги кунларида ҳудудларда электр энергияси таъминотида узилишлар рўй берган. Бугунги кунга келиб эса аҳолига сифатли электр энергиясини етказиб бериш бўйича амалга оширилган чора-тадбирлар натижасида ижобий ўзгаришларга эришилиб, тармоқдаги чекловлар бартараф этилмоқда, -дейди туман электр тармоқлари корхонаси бошлиғи Шавкат Холов.